Bible Thianghlim - EZRA\nBibleThianghlim – EZRA\nA siartu: Sáltan hnuih Israel-mipawl\nHebru Bible ah cun Ezra cabu le Nehemiah cabu hi Ezra ih ngan mi cabu pakhat a si (Neh 8:2). Persia siangpahrang Artazerzes I in hi Jew-mi mi pahnih te hi cān dangdangah, Jerusalem ih kirsal dingin thu a rak pe hai. Puithiam le cangantu si kăwp Ezra cu temple an saksal hnu kum 60 zikte, B.C. 458 ah a kirsal. Artazerzes I ih thupek bangtukin, Ezra in Jerusalem ah Pathian biaknak a dĭnsal, Pathian Dān mi senpi a zirh ih, cuzah pek mi thuneihnak cu bikhiah neiin a hmang (7:1-26).\nBabilon ihsi a hmaisabik an kirsalnak săn cu «Jehovah inn» saksalnak ding hrangah a si; cumi cu saksal tengteng ding a si. Ezra cabu sungah (a hleicein bung 1-6), «Pathian inn» asilole «Jehovah temple» relnak hmun 70 zikte a um. «Pathian kut» (7:6, 9, 28; 8:18, 22, 31) ti mi a bu pumpi ah a lang. Jew-pawl cu an kirsal ih temple an saksal theinak dingah, Pathian in Siangpahrang Sairas (1:1), Jew-mi mi tampi (1:5) le hruaitupawl (Hag 1:14) a căwktho hai.\nJew-mipawl thawi pehzawmawknak nei lo pawl cu Persia lalram ṭawng Aramik hmangih Ezr 4:8-6:18 le 7:12-26 ngan a si. Hih bung le cângpawl ah cuzah thawi dawrawknak le Jew-mi kiangkapih cêng an ralpawl in Siangpahrang Artazerzes I hnenih Jew-mi hēknak ah Aramik ṭawng an hmang. Hih Bible bung le cângpawl cun Jew-mipawl a hmuitin lo ruangah Aramik ṭawng ih ngan a si.\nCule cucu Jeremiah ih simsung mi bangtukih tuah a si (Jer 29:10-14). Thuanthu umdān ah cun, hi cabu hin Jew-pawl ziangtin an kirsal ti le ziangtin temple an saksal ti in sim.\nPathian thuhla zawng cun, Pathian Lalnak, Pathian rinumnak le milai mawhphurhnak a tarlang. Nunpinak lamah cun, Pathian miphun cun miphun dangpawl hnen ihsin an thiarfihlimaw ding ih (danglam takih nun) Jehovah an hawldān ding hi cabu hin a uar (6:21).\nHi cabu ṭhen khatnak (bung 1-6) cu amai hlan (B.C. 538 hrawng) kum 80 ih Babilon ihsin a hmaisabik kirsalnak thuhla Ezra in a ngannak le a netnakih temple an saksalnak thuhla a si (B.C. 516). (Profet Haggai le Zekariah cu a hmaisabik kirsalnak cān ih profet an si; 5:1 zoh aw). Hi cabu ṭhen hnihnak (bung 7-10) cu Jew bur dangpawl thawn a kirsal ih (B.C. 458), mi senpi a tundinsaldān Ezra ih a ngankhumnak a si.\nI. Jerusalem ah Jew-pawl kir an thawk ih, Temple an saksal (bung 1-6)\nII. Jerusalem ah Ezra in Jew-mipawl tam sinsin a hruai ih, Pathian hnenah mipi a hruaikir (bung 7-10)\n1 Persia siangpahrang Sairas a lal a kum khatnak ah Jeremiah kâ hmangih Jehovah kamsuakthu a thlenkim theinak dingah, Persia siangpahrang Sairas thinlung cu Jehovah in a căwktho, cutin a lalram hmuahhmuah ah thawngthannak a tuah ih, ca sungah,\n2 «Persia siangpahrang Sairas in, ‹Leilung tlun lalrampawl hmuahhmuah hi van Pathian in i pe ṭheh zo. Cule Judah ram Jerusalem ah inn amah saksak dingin i ruat. 3 Nan lakih a mi a si mi zokhal, a Pathian in umpi sehla, Judah ram ih Jerusalem ah hung so seh, cule Israel-ih Pathian Jehovah inn sak seh, amah cu Jerusalem ih um Pathian a si. 4 Cule a cēnnak khui hmun khalih a tāng tâ tu zokhal, amai hmun ih um mipawl in Jerusalem ih um Pathian inn hrangih palungsuak thawhhlawm hleiah, sui le ngun, thilripawl le rannungpawl in bawm seh,› a ti,» tiin a ngan.\n5 Cun Judah le Benjamin sungza pupápawlih lubânpawl, puithiampawl le Levi-mipawl cu an thinlung Pathian in a thawhter mi hmuahhmuah thawn Jerusalem ih um Jehovah inn sak dingin le hung so dingin an tho. 6 Cule mai palungsuakih an thawh mi hmuahhmuah hleiah, an kimvelih um hmuahhmuah in ngun thilri, sui thilri, bungruapawl le rannungpawl le thil mankhungpawl thawn tha an rak pe.\n7 Siangpahrang Sairas khal in Nebukhadnezzar in Jehovah inn ih bungruapawl Jerusalem ihsin la tahratin a pathianpawlih temple ih a ret mipawl cu a kengsuak. 8 Cule cupawl cu Persia siangpahrang Sairas in sumkiltu Mithredath kut ihsin a lasuak ih, a siar, cule Judah mipawimawh Sheshbazzar a pe. 9 A zât cu hihi a si: sui khēngdau 30, ngun khēngdau 1000, nâmte 29; 10 sui cawhtawlh 30, khavek phun thotho ngun cawhtawlh 410 le a dang bungbel 1000 an si. 11 Sui le ngun bungbel a zaten 5400 an si. Cupawl hmuahhmuah cu ralkaihpawl, Babilon ihsin Jerusalem ih hruai an si tikah, Sheshbazzar in a la.\nJerusalem ih Kirsal Dawisuah Mipawl\n1 Ralkaihnak ihsi hung kirsal ramṭhen minung, hruaihloh mi, Babilon siangpahrang Nebukhadnezzar in Babilon ih ralkaih ih a hruaihloh mi, Jerusalem le Judah ih kirleh, mi kip mai khua cio ih tlung cu hipawl hi an si:\n2 Jerubbabel zawngih ra kirpawl cu Jeshua, Nehemiah, Seraiah, Reelaiah, Mordekai, Bilshan, Mispar, Bigvai, Rehum le Baanah an si. Israel mipa mipum cu: 3 Parosh tefa 2172; 4 Shefatiah tefa 372; 5 Arah tefa 775; 6 Pahath-Moab tefapawl lakih Jeshua le Joab tefa 2812; 7 Elam tefa 1254; 8 Zattu tefa 945; 9 Zakkai tefa 760; 10 Bani tefa 642; 11 Bebai tefa 623; 12 Azgad tefa 1222; 13 Adonikam tefa 666; 14 Bigvai tefa 2056; 15 Adin tefa 454; 16 Hezekiah-mipawl lakih Ater tefa 98; 17 Bezai tefa 323; 18 Jorah tefa 112; 19 Hashum tefa 223; 20 Gibbar tefa 95; 21 Bethlehem tefa 123; 22 Netofah mipa 56; 23 Anathoth mipa 128; 24 Azmaveth tefa 42; 25 Kirjath Arim, Kefirah le Beeroth tefa 743; 26 Ramah le Geba tefa 621; 27 Mikmas mipa 122; 28 Bethel le Ai khaw mipa 223; 29 Nebo-ih tefa 52; 30 Magbish tefa 156; 31 A dang Elam-ih tefa 1254; 32 Harim-ih tefa 320; 33 Lod, Hadid le Ono tefa 725; 34 Jeriko-ih tefa 345; 35 Senaah-ih tefa 3630.\n36 Puithiampawl: Jeshua sungza lakih Jedaiah tefa 973; 37 Immer tefa 1052; 38 Pashhur tefa 1247; 39 Harim tefa 1017 an si.\n40 Levi-mipawl: Hodaviah tefa Jeshua le Kadmiel teih tefa 74 an si.\n41 Hlasaktupawl: Asaf tefapawl cu 128 an si.\n42 Kăwtkakiltupawlih tefapawl: Shallum tefapawl, Ater tefapawl, Talmon tefapawl, Akkub tefapawl, Hatita tefapawl le Shobai tefapawl cu an zaten 139 an si.\n43 Nethin-mipawl: Ziha tefapawl, Hasufa tefapawl, Tabbaoth tefapawl; 44 Keros tefapawl, Siaha tefapawl, Padon tefapawl, 45 Lebanah tefapawl, Hagabah tefapawl, Akkub tefapawl, 46 Hagab tefapawl, Shalmai tefapawl, Hanan tefapawl, 47 Giddel tefapawl, Gahar tefapawl, Reaiah tefapawl, 48 Rezin tefapawl, Nekoda tefapawl, Gazzam tefapawl, 49 Uzza tefapawl, Paseah tefapawl, Besai tefapawl, 50 Asnah tefapawl, Meunim tefapawl, Nefusim tefapawl, 51 Bakbuk tefapawl, Hakufa tefapawl, Harhur tefapawl, 52 Bazluth tefapawl, Mehida tefapawl, Harsha tefapawl, 53 Barkos tefapawl, Sisera tefapawl, Tamah tefapawl, 54 Neziah tefapawl le Hatifa tefapawl.\n55 Solomon siahhlawhpawlih tefapawl: Sotai tefapawl, Sofereth tefapawl, Peruda tefapawl, 56 Jaala tefapawl, Darkon tefapawl, Giddel tefapawl, 57 Shefatiah tefapawl, Hattil tefapawl, Zebaim-mi Pokereth tefapawl le Ami tefapawl. 58 Nethin-mi hmuahhmuah le Solomon siahhlawhpawlih tefapawl cu 392 an si.\n59 Cule hipawl hi Tel Melah, Tel Harsha, Kerub, Addan le Immer ihsi hung suakpawl an si; asinan an pupápawlih sungza asilole an cithlah, Israel an si le si lo an hliakhlai thei lo mipawl cu: 60 Delaiah tefa, Tobiah tefa le Nekoda tefa 652 an si. 61 Cule puithiam tefapawl lakah: Habaiah tefapawl, Koz tefapawl, Gilead-mi Barzillai fanupawl lakih mi nupi ah ṭhi ih an hmin pu cih Barzillai tefapawl in, 62 cithlahsâwngawknak hmin khumnak cazual ah an hmin an hawl, asinan an hmu lo; curuangah annih cu an bawrhbang tiin puithiam sinak ah an telh lo. 63 Cule aTirshatha in an hnenah puithiam cu Urim le Thummim thawi thu an răwn thei hlanlo thil thianghlim zet cu an ei lo pei tiah a ti.\n2:63a Tirshatha: Aramik ṭawng ih uktu kawhnak hmin a si.\n64 Mipungkhawm pumpi cu 42360 an si, 65 an mipa siahhlawh le nunau siahhlawh 7337 tel loin; cule hla saktu mipa le nunau 200 an nei. 66 An rángpawl cu 736 an si ih, an lākrangpawl cu 245 an si, 67 an kalaukpawl cu 435 le an lākpawl cu 6720 an si.\n68 Jerusalem ih Jehovah inn an thlen tikah, pupápawlih lubân hrekkhat in Pathian inn cu amai hmun ih tungding dingin lungpuak thawhhlawm an pe: 69 anmai tithei dān vekin, hnaṭuannak hrangah thawhhlawm retnak ah sui darakma 61000 le ngun amina 5000 le puithiam sinfen 100 an pe.\n2:69a mina: Bible ih tahnak phunphun simfiangnak zoh aw.\n70 Cun puithiampawl le Levi-mipawl, mipi lak ihsin mi hrekkhat, hla saktupawl, kăwtkakiltupawl le Nethin-mipawl cu anmai khuapawl ah an cêng ih, Israel hmuahhmuah khal anmai khuapawl ah an cêng.\nJerusalem ah Pathian Biaknak Tundĭnsal a Si\n1 A thla sarihnak a ra thleng ih, Israel tefa khawpipawl ih an um tikah, mipi cu mi pakhat vekin Jerusalem ah an fĭnkhawmaw. 2 Cun Jozadak fapa Jeshua le a unau puithiampawl, Shealtial fapa Zerubbabel le a unaupawl cu an tho ih, Pathian mi Mosi Dān sungih ngan bangtukin, a parih Meiur Thilhlănpawl hlan dingah Israel Pathian-ih biakṭheng an dâwl. 3 Cuih rampawl luahtu minungpawl ruangah ṭihnak an parah a thleng na cingin, biakṭheng cu a hmun dingah an dâwl, cule cumi parah Jehovah hnenah Meiur Thilhlănpawl an hlan, zing lam le zan lamah Meiur Thilhlănpawl an hlan. 4 Ngan mi zulhin Bûkte Puai khal an tuah ih, ni tin Meiur Thilhlănpawl cu ni tin hrangah cīn le dān ih a ngĕn zât in an hlan. 5 Cuihhnu ah tuah ṭheu mi Meiur Thilhlăn, Thla Thar Thilhlănpawl le serhhran mi Jehovah hrangih ruat mi puaipawl hmuahhmuah le palungsuak thawhhlawm lungtho teih Jehovah hnenih an hlăn mi cu an pe. 6 Jehovah Temple lungphum cu phum a si hrih lo nain, thla sarihnak a ni khatnak ihsin Jehovah hnenah Meiur Thilhlănpawl hlăn an thăwk. 7 Lungserthiampawl le lettamapawl hnen khalah tangka an pe, cule Persia siangpahrang Sairas hnen ihsin siannak an ngah mi vekin, sidar thingpawl Lebanon ihsin tifinriat ah, Joppa ah run keng dingin Sidon-mipawl le Ṭaiar-mipawl cu rawl, in ding le hriak an pe.\nTemple Dĭnsal an Thăwk\n8 Jerusalem ah, Pathian inn ih an thlen kum hnihnak, a thla hnihnak ah Shealtial fapa Zerubabbel, Jozadak fapa Jeshua le a tāng mi an unau puithiampawl le Levi-mipawl le ralkaihnak ihsi Jerusalem ih ra tlungpawl hmuahhmuah cu hna an ṭuan thăwk ih, kum 20 ihsin a tlun lam Levi-mipawl cu Jehovah inn hnaṭuan hotu dingah an ruat. 9 Cun Jeshua cu a fapapawl le a unaupawl thawn, Kadmiel cu a fapapawl thawn, cule Judah fapapawl cu Pathian inn hnaṭuan hoha dingin mi pakhat vekin an tho: Henadad fapapawl cu an fapapawl le an unau Levi-mipawl thawn.\n10 Inn saktupawl in Jehovah temple lungphum an phum tikah, Israel siangpahrang David-ih cīn le dān bangtukin Jehovah thangṭhat dingah puithiampawl cu an thuam thuamawin tawtawrawtpawl thawn le Levi-mi Asaf fapapawl cu sumselpawl thawn an ding. 11 Jehovah hnenah sawnawin hla an sak, an thangṭhat ih, lungawi thu an sim,\n«Ziangahtile anih cu a ṭha,\nZiangahtile a zahngainak cu Israel lamah kumkhuain a hmun a si,»\nJehovah an thangṭhat tikah, Jehovah inn lungphum cu phum ṭheh a si ruangah mipi zaten nasazetin an au.\n12 Asinan puithiam tampi le Levi-mipawl le pupápawlih sungza lubânpawl, Temple hmaisa rak hmutu putarpawl cu an mithmuhih Temple lungphum an phum tikah aw ring zetin an ṭap. Asinan mi tampi cu aipuan ruangah ringpin an au. 13 Cutin mipi in aipuan authâwm maw, mipi ṭap thâwm ti an thleidang thei lo, ziangahtile mipi cu ring tukin an au ih, thâwm cu hmun hlatpi ihsin theih a si.\nTemple Saksal Dodalnak\n1 Judah le Benjamin ih doralpawl in sáltang tefapawl in Israel-ih Pathian Jehovah Temple an sak rero ti an theih tikah, 2 Zerubbabel le pupápawlih lubânpawl hnenah an ra ih an hnenah, «Kan lo sak bawm ding, ziangahtile kannih khal nanmah bangin nan Pathian kan hawl ve a si; cule hitawk ih in hruaitu Assiria siangpahrang Esarhaddon san ihsin a hnenah rai kan thawi,» tiah an ti. 3 Asinan Zerubabbel le Jeshua le Israel pupápawlih lubân a tāng mipawl in an hnenah, «Kan Pathian hrang inn sak dingah kan zawngah zianghman nan tuah thei lo; Persia siangparhang Sairas ih thu in pek vekin, Israel-ih Pathian Jehovah hnenah kanmah lawngin kan sak ding a si,» tiah an ti.\n4 Cun cuih rammipawl in Judah-mipawl thanauter ding an zuam. An inn saknak ah buainak an tuah ih, 5 Persia siangpahrang Sairas san hmuahhmuah ihsin Persia siangpahrang Darias in a uk tiang an tumtah tlawlhter dingin anmah dokalhin thurawnpetu an hlâng.\nJerusalem Dĭnsal Dodalnak\n6 Ahasuras a lal lai, a lal thawkpekah, Judah le Jerusalem luahtupawl dokalhin hēknak ca an ngan.\n7 Artazerzis san khalah Bishlam, Mithredath, Tabel le a dang an hawipipawl in Persia siangpahrang Artazerzis hnenah ca an ngan, cule an kuat mi ca cu Aram cafáng ih ngan a si ih, Aram ṭawng in an let. 8 Ralkap hotu Rehum le cangantu Shimshai in Jerusalem dokalhin hitivekin siangpahrang Artazerzis hnenah ca an ngan,\n9 Ralkap hotu Rehum hnen, cangantu Shimshai hnenin le a dang an hawipi: Dinai-mipawl, Afarsath-mipawl, Tarpeli-mipawl, Persia-mipawl, Erek-mipawl, Babilon-mipawl, Shushan-mipawl, Dehav-mipawl, Elam-mipawl le, 10 a tāng mi miphun dangpawl cu miropi le mipawimawh aOsnapper in ralkaih ah a hruai hai ih Samaria khawpipawl ah umhmun a khuarter, cule a tāng mipawl cu Tivapi khat lam ral hmun dangdangah umhmun a khuarter.\n4:10a Osnapper: Hi pa hi Esarhaddon fapa Ashurbanipal-ih hmin dang a ni.\n11 Hihi an hnenih an kuat mi cakuat ngansâwng mi a si:\n«Siangpahrang Artazerzis hnenah, Tivapi hi lam ralih um na siahhlawhpawl in: 12 Na hnen ihsi hung so Jew-mipawl cu kan hnenah Jerusalem ah an ra ih, khawpi helhmang le ṭha lo cu an dĭn rero ih, a kulh cu an ṭheh rero thlang, cule a lungphumpawl an rĕmṭha rero ti siangpahrang in rak thei seh. 13 Hi khawpi hi dĭn a si ih, a kulhpawl ṭhehfel a si ahcun, siah, ngunkhuai asilole thilri siah an pe lo ding, cule siangpahrang-ih sum retnak inn cu a kiam ding ti atu ah siangpahrang in rak thei seh. 14 Siangpahrang inn ihsin băwmnak kan ngah ruangah, siangpahrang zahlonak hmuh cu kan hrangah thil ṭha a si lo, curuangah mi kan thlah ih, siangpahrang kan theihter, 15 cutin na pupápawl cazual ih ngankhum mi na hawl thei ding. Cule cazual sungih ngankhum mi na hmu ding ih, hi khawpi cu helhmang khawpi, siangpahrang le a ramṭhenpawl hrangah siatnak a si, cule hlanlai ah hi khawpi sungah hin hél dingin an rak tăwkphirh, cumi ruangah hi khawpi cu a siat ti na thei ding. 16 Hih khawpi hi dĭnsal a si ih, a kulhpawl ṭhehfel a si ahcun, a rahsuah cu Tivapi hi lam ralah covo na nei lo ding tiah siangpahrang thu kan theihter a si,» tiin.\n17 Siangpahrang in sannak a kuat,\n«Ralkap hotu Rehum, cangantu Shimshai, Samaria ih cêng an hawipi dang le Tivapi hi lam ralih a tāng mipawl hnenah: Remdaihnak um hram seh, ti vekpawl.\n18 «Ca in kuat mi cu ka hmaiah fiangteih siar a si. 19 Cule thu ka pe ih, hawlsuahnak cu tuah a si, cule hlanlai ah hi khua in siangpahrangpawl a do ṭheu, a sungah helnak le dodalnak a rak câwm ti hmuhsuah a si. 20 Jerusalem ah siangpahrang cak zetzet, Tivapi hi lam ralih ram hmuahhmuah tlunih uktu khal an rak um; cule anmah hnenah siah, ngunkhuai le thilri siah an rak pe. 21 Keimah in thupek ka pek hlanlo, hi khawpi dĭn a silonak dingah atu ah hi minungpawl cawl dingin thupek pe uh. 22 Himi tuah tlawlh lo dingin fimkhur uh. Ziangahso siangpahrang hrangah siatnak a luar ding?» tiin.\n23 Cule siangpahrang Artazerzis-ih cakuat ngansâwngsin mi cu Rehum, cangantu Shimshai le an hawipipawl hmaiih siar a si tikah, Jerusalem ih um Jew-mipawl dokalhin manhlap zetin an so ih, thuneihnak thawn duh lo theih loin an cawlter. 24 Cutivekin Jerusalem ih Pathian inn hnaṭuan cu a cawl, cule Persia siangpahrang Darias a lal a kum hnihnak tiang hna cu cawlhsan a si.\nTemple Dĭnsal Tharthawhsalnak\n1 Profetpawl, profet Haggai le Iddo fapa profet Zekariah in Judah ram le Jerusalem ih um Jew-pawl hnenah an tlunih uktu Israel Pathian hmin in thu an phuang. 2 Cutin Shealtiel fapa Zerubbabel le Jozadak fapa Jeshua cu an tho ih, Jerusalem ih Pathian inn sak an thăwk, cule Pathian profetpawl in an umpi ih an bawm.\n3 Cu laiah Tivapi hi lam ral ram uktu Tattenai le Shethar-Boznai le an hawipipawl cu anmah hnenah an ra ih an hnenah hitin an ti, «Hi Temple sak dingin le hi khawkulh ṭheh dingin zo in thu a lo pe?» tiah an ti. 4 Cun an hnenah hitin an sut, «Hi inn sak rero tupawlih hmin cu zo an si?» 5 Asinan an Pathian mit cu Jew-mipawlih upapawl parah a fu, cutin Darias hnenih thuhla theihter mi a thlen hlanlo, annih cu an cawlter thei lo. Cun hi thuhla ih ngan mi sannak cu kuatkir a si. 6 Hihi Tattenai-ih cakuat ngansâwng mi kuat mi cu a si:\nTivapi hi lam ral ram uktu Tattenai le Shethar-Boznai le a hawipipawl, Tivapi hi lam ral ram ih um Persia-mipawl cun siangpahrang Darias hnenah.\n7 A hnenih ca an kuat mi ah hitiih ngan a si:\n«Siangpahrang Darias hnenah, Remdaihnak hmuahhmuah um hram seh.\n8 «Judia ramṭhen ah, Pathian ropiih inn ah, lung tumpi pi thawi sak le phăr ih thing rĕmkhawm mi ah kan feh, cule hi hna cu rang zetin a feh ih, an kut ah a hmuingil a si ti siangpahrang in thei seh.\n9 «Cun cuih upapawl cu kan sut ih, an hnenah, ‹Hih inn sak dingin le hi khawkulhpawl ṭhehfel dingin zo in thu a lo pe,› tiah kan ti. 10 An lakih hotu lupawlih hmin kan ngan theinak dingah le nangmah lo theihter dingin an hminpawl khal anmah kan sut.\n11 «Annih in hitin sannak in pekir, ‹Kannih cu lei le van Pathian siahhlawh kan si ih, Israel siangpahrang ropi in kum reipi laiih a rak sak ih a ṭheh mi inn cu kannih in kan saksal a si. 12 Asinan kan pupápawl in van Pathian thinling ko an căwkthawh ruangah, anmah cu Kaldia-mi Babilon siangpahrang Nebukhadnezzar kut ah a pek hai, anih cun hi inn hi a siatbăl ih mipi cu Babilon ah a thiarhlo. 13 Sihmansehla Babilon siangpahrang Sairas a lal a kum khatnak ah, siangpahrang Sairas in hi Pathian inn sak dingin thusuah a suah. 14 Cuihhleiah Jerusalem ih um Temple ihsin Nebukhadnezzar in Pathian inn ihta sui le ngun bungbelpawl a lâk ih, Babilon temple sungih a thiar mipawl cu siangpahrang Sairas in Babilon temple ihsin a la ih, cupawl cu ram uktu ih a tuah mi mi pakhat a hmin Shesbazzar hnenah a pek. 15 Cule anih in a hnenah, «Hi bungbelpawl hi la awla, feh aw, Jerusalem ih um Temple ah thiar aw, cule Pathian inn cu a hmun kēl ah saksal si seh,» tiah a ti. 16 Cun Sheshbazzar thotho cu a ra ih Jerusalem ih um Pathian inn lungphum cu a phum, asinan cuih cān thăwkin atu tiang, cumi cu sak rero a si ih, ṭheh a si hrih lo,› tiin.\n17 «Curuangah atu ah siangpahrang in ṭha a ti asile, Babilon ih siangpahrang hlawnthil inn ah hawlsuahnak cu tuah si sehla, Jerusalem ih himi Pathian inn hi sak dingin siangpahrang Sairas in thupek a suah maw ti fiangter seh, cule siangpahrang in himi thuhla ah a rem tidān in kuat seh,» tiah an ti.\n1 Siangpahrang Darias in thusuah a suah ih, Babilon ih hlawnthil retkhawmnak hmun cazualpawl innpi ah hawlsuahnak cu an tuah. 2 Media ramṭhen ih um, Akmetha khawpi ih siangpahrang inn ah cazual cu hmuh a si, cule cumi sungah hitin ngankhum mi cu a nganaw,\n3 «Siangpahrang Sairas a lal a kum khatnak ah, Jerusalem ih Pathian inn thuhla ah siangpahrang Sairas in thusuah a suah, ‹Raithawinakpawl an hlănnak hmun ah, inn cu dĭnsal si seh, cule a lungphumpawl cu hnget zetin phum si seh, a san lam dawng 60 le a kauh lam dawng 60 si seh, 4 lungto tumpi pi thawn tlar thum in, tlar khat cu thing in tuah si seh. A cem zât cu siangpahrang sum retnak ihsin pek si seh. 5 Cuihtlunah Nebukhadnezzar in Jerusalem ih um temple ihsin Pathian inn ihta sui bungbelpawl le ngun bungbelpawl a lâk ih, Babilon ih a thiar mipawl cu pekkir si sehla, Jerusalem ih um temple ah kenkir si seh, anmai hmun kēl cio ah, cule Pathian inn ah ret si hai seh,› tiin.\n6 «Curuangah atu ah, Tivapi hi lam ral ram uktu Tattenai le Shethar-Boznai le Tivapi ralkhat ih um Afarsak-mi, na hawipipawl, cuih hmun ihsin hla ah sīp uh. 7 Hih Pathian inn sak hna cu hnaihnăwk hlah uh, Jew-mipawlih ram uktu le Jew-pawlih upapawl in hi Pathian inn cu a hmun kēl ah sak hai seh.\n8 «Cuihtlunah hi Pathian inn saknak ding hrangah, hi Jew-mipawlih upapawl hrangih na tuah ding mi thusuah ka suah a si, a man zât cu Tivapi hi lam ral ram siah, siangpahrang-ih thilri ihsin pek si seh, an cawlhlonak dingah cumi cu hi minungpawl hnenah pek lohli si seh. 9 Cule van Pathian hnenih Meiur Thilhlănpawl hrangih an ṭul mi câwpa tûaipawl, tuucangpawl le tuufa nopawl, cun sangvut, cite, sabitzu le hriak cu Jerusalem ih um puithiampawlih dilnak zulhin pelh lo ten ni tin pek si hai seh, 10 cutin van Pathian hnenah rimthaw thawinakpawl an hlan thei ding ih, siangpahrang le a fapapawl nunnak hrangah thla an cam thei ding.\n11 «Cuihtlunah thusuah a danglamtertu zokhal a inn ṭhuam pakhat phawisuakin phun si sehla, amah cu cumi parah thlai si seh, cule cumi ruangah a inn cu êk penkhawm ah tuah si seh tiah thusuah ka suah. 12 Cule cutawk ih a hmin cêngtertu Pathian cun siangpahrang pauhpauh simaw, cuih thu tidanglam dingih kut suahtu minungpawl simaw, Jerusalem ih um hi Pathian inn siatbăl dingih kut suahtu minungpawl simaw cu siatsuah seh. Keimah Darias in thusuah ka suah a si, cumi cu manhlap zetih tuahsuak si seh,» tiin.\nTemple Ṭheh le Hlănnak\n13 Tivapi hi lam ral ram uktu Tattenai, Shethar-Boznai le an hawipipawl in siangpahrang Darias ih a rak kuat mi bangtukin manhlap zetin an tuah. 14 Jew-mipawlih upapawl in an sak ih, profet Haggai le Iddo fapa Zekariah teih thu an phuannak thawngin an hlawhtling. Cule Israel Pathian-ih thupeknak bangtuk le Sairas, Darias le Persia siangpahrang Artazerzis pawlih thupek bangtukin an sak ih an ṭheh. 15 Cule hi inn cu Adar thla, a ni thumnak ah an ṭheh, cucu siangpahrang Darias a lal a kum ruknak a si.\n16 Cun Israel tefapawl, puithiampawl le Levi-mipawl le a dang sáltangpawlih tefapawl in hi Pathian inn hlăn lăwmnak cu aipuang zetin an tuah. 17 Cule hi Pathian inn hlănnak ah, câwpa 100, tuucang 200, tuufa no 400 le Israel hmuahhmuah hrang Sual Thilhlăn hrangah Israel hnám zât zulhin mecang hleihnih thawinakpawl an hlan. 18 Mosi Cazual sungih ngan vekin, Jerusalem ih Pathian rawngbawl dingin puithiampawl cu anmai zulvo cio vekin le Levi-mipawl cu anmai burṭhen cio vekin ṭuanvo an pe.\n19 Sáltang tefapawl in Lanta puai cu thla hmaisabik a ni hleilitnak ah an hmang. 20 Ziangahtile puithiampawl le Levi-mipawl cu an thianfaiaw, an zaten an thiangfai a si. Cule sáltang tefapawl hmuahhmuah hrang, an unau puithiampawl hrang le anmai hrangah Lanta tuufa nopawl an that. 21 Cun sáltannak ihsi ra tlungkir Israel tefapawl le Israel-ih Pathian Jehovah hawl dingih cuih ram miphunpawlih thianlonak ihsi thiarfihlimaw mipawl hmuahhmuah cu an eitlang. 22 Cule Thilnu telh lo Sang Puai aipuang zetin ni sarih sung an hmang, ziangahtile Pathian, Israel Pathian inn hna ah an kut cakter dingin, Jehovah in aipuang ko le Assiria siangpahrang thinlung cu anmah lam hawi ko a tuah a si.\nJerusalem ah Ezra a Thleng\n1 Hi thilpawl hnuah Persia siangpahrang Artazerzis a lal laiah, Ezra cu Babilon ihsin a hung so, cumi cu Seraiah fapa a si, cumi cu Azariah fapa a si, cumi cu Hilkiah fapa a si, 2 cumi cu Shallum fapa a si, cumi cu Zadok fapa a si, cumi cu Ahitub fapa a si, 3 cumi cu Amariah fapa a si, cumi cu Azariah fapa a si, cumi cu Meraioth fapa a si, 4 cumi cu Zerahiah fapa a si, cumi cu Uzzi fapa a si, cumi cu Bukki fapa a si ih, 5 cumi cu Abishua fapa a si, cumi cu Finehas fapa a si, cumi cu Eleazar fapa a si, cumi cu puithiam lubik Aaron fapa a si: 6 hi Ezra cu Babilon ihsin a hung so, cule anih cu Israel-ih Pathian Jehovah ih a rak pek mi Mosi Dān nganthiam a si. Jehovah a Pathian-ih kut a parih a um bangtukin, a dil mi hmuahhmuah cu siangpahrang in a pe.\n7 Israel tefapawl lakih mi hrekkhat, puithiampawl, Levi-mipawl, hla saktupawl, kăwtkakiltupawl le Nethin-mipawl cu Jerusalem ah siangpahrang Artazerzis a lal a kum sarihnak ah an hung so. 8 Cule siangpahrang a lal a kum sarihnak, a thla ngatnak ah Ezra cu Jerusalem ah a thleng. 9 Thla khatnak, a ni khatnak ah amah cu Babilon ihsin a păwk ih, a Pathian kut ṭha a parih a um vekin, thla ngatnak a ni khatnak ah Jerusalem a thleng. 10 Ziangahtile Ezra cu Jehovah Dān hawl ih tuahsuak dingin le sakhaw dānpawl le cīn le dānpawl cu Israel ram ah zirh dingin a thinlung a rak timtuah.\nEzra hnenih Artazerzis Cakuat\n11 Himi hi siangpahrang Artazerzis in puithiam le cangantu Ezra, Israel hnenih Jehovah thupek kamsuakthupawl le a sakhaw dānpawl ngantu hnenih a pek mi ngansâwng mi cakuat a si:\n12 Artazerzis, siangpahrangpawlih siangpahrang in, van Pathian Dān ngantu, puithiam Ezra hnenah:\n«Daihnak famkim le tivekpawl um hram seh.\n13 «Ka ram sungih Israel-mi hmuahhmuah le an puithiampawl le Levi-mipawl ih mai palungsuakih Jerusalem ih feh duhtu hmuahhmuah cu na zawngah an feh thei tiin thusuah ka suah a si. 14 Ziangahtile nang cu na kut ih na Pathian Dān thuhla ah Judah le Jerusalem suthliah dingin siangpahrang in a thurawnpetu mi pasarih thawn a lo thlah a si, 15 cule nang cu Jerusalem cêncilhtu Israel Pathian hnenah siangpahrang le a thurawnpetupawl in siang zetih an hlăn mi sui le ngun rak keng ding na si, 16 cule Babilon ram hmuahhmuah ih na hmuh mi sui le ngun hmuahhmuah, mipi le puithiampawl ih palungsuak thawhhlawm, Jerusalem ih an Pathian inn hrangih siang zetih an pek mipawl thawn. 17 Curuangah atu ah hi tangka in câwpapawl, tuucangpawl le tuufa nopawl, an Thlairawl Thilhlănpawl le Inding Thilhlănpawl lei dingin taima aw, cule cupawl cu Jerusalem ih nan Pathian inn ih biakṭheng parah na hlan pei.\n18 «Cule sui le ngun hman hlei mi thawn nangmah le na unaupawl in tuah dingih ṭha nan ti mi pauhpauh cu nan Pathian duhdān vekin tuah uh. 19 Pathian inn ih rawngbawlnak dingah bungbel an lo pek mipawl khal Jerusalem Pathian hnenah hlan thluh aw. 20 Cule na Pathian inn hrangih ṭulsăm mi ziangkhal, phihruksak a remcâng asile, siangpahrang hlawnthil inn ihsin rak tum seh.\n21 «Cule kei, siangpahrang Artazerzis in Tivapi khat lam ral ram ih hlawnthil kiltupawl hmuahhmuah hnenah puithiam Ezra, van Pathian Dān ngantu in a lo dil mi ziangkhal manhlap zetih tuah si seh tiin thusuah ka suah a si, 22 ngun talent 100, sangvut kor 100, sabitzu bath 100, hriak bath 100 tiang le cite cu bikhiah um loin si seh. 23 Vancung Pathian ih thupek pauhpauh, van Pathian inn hrangah taima zetih tuah si seh. Ziangahtile thinlingnak cu ziangahso siangpahrang le a fapapawl parah a um ding? 24 Cuihhleiah puithiampawl, Levi-mipawl, hla saktupawl, kăwtkakiltupawl, Nethin-mipawl asilole hi Pathian inn siahhlawhpawl hi siah, ngunkhuai asilole thilri siah pekter dān in a siang lo ding ti kan lo theihter a si.\n25 «Cule nang Ezra, na Pathian-ih lo pek mi fimnak zulhin, Tivapi hi lam ral ram ih umpawl hmuahhmuah thu an ṭhensak theinak dingah na Pathian Dān theitupawl hmuahhmuah cu uktupawl le laireltupawl ah ret aw, cule cuih dān thei lo tupawl cu zirh aw. 26 Na Pathian Dān le siangpahrang dān thlun lo tu ding pauhpauh cu thihnak simaw, ram ihsin dawisuah simaw, an thilripawl laksak simaw, thawngthlak simaw a parah rang zetin thuṭhennak tuah si seh,» tiin.\nEzra in Pathian a Thangṭhat\n27 Jerusalem ih Jehovah inn ceimawi dingih siangpahrang thinlung ih hivek thil rettu le siangpahrang hmai le a thurawnpetupawl hmaiah le, 28 siangpahrang-ih micak pawimawhpawl hmaiih zahngainak i rak petu kan pupápawlih Pathian Jehovah cu thangṭhatin um seh. Ka Pathian Jehovah kut ka parih a um vekin, kei cu thazang i neiter ih, ka zawngih hung so dingin Israel hruaitu deuhdeuhpawl cu ka fĭnkhawm a si.\nEzra thawi a Kirsal mi Sungkua Lubânpawl\n1 Hipawl hi siangpahrang Artazerzis a lal laiih, Babilon ihsin ka zawngih hung so an pupápawlih lubânpawl le an cithlahsâwngpawl an si: 2 Finehas tefapawl lak ihsin Gershom; Ithamar tefapawl lak ihsin Daniel; David tefapawl lak ihsin Hattush; 3 Shekaniah tefapawl, Parosh tefapawl lak ihsin Zekariah; amah thawi suahkehnak hmin khum mi mipa 150 an si; 4 Pahath-Moab tefapawl lak ihsin Zerahiah fapa Eliehoenai, amah zawngih mipa 200; 5 Shekaniah tefapawl lak ihsin Ben Jahaziel, amah zawngih mipa 300; 6 Adin tefapawl lak ihsin Jonathan fapa Ebed, amah zawngih mipa 50; 7 Elam tefapawl lak ihsin Athaliah fapa Jeshaiah, amah zawngih mipa 70; 8 Shefatiah tefapawl lak ihsin Maikal fapa Zebadiah, a zawngih mipa 80; 9 Joab tefapawl lak ihsin Jehiel fapa Obadiah, a zawngih mipa 218; 10 Shelomith tefapawl lak ihsin Ben-Josifiah, a zawngih mipa 160; 11 Bebai tefapawl lak ihsin Bebai fapa Zekariah, a zawngih mipa 28; 12 Azgad tefapawl lak ihsin Hakkatan fapa Johanan, a zawngih mipa 110; 13 Adonikam tefa netabikpawl lak ihsin an hminpawl tla cu Elifelet, Jeiel, Shemaiah le an zawngah mipa 60; 14 cuihtlunah Bigvai tefapawl lak ihsin Uthai le Zabbud, an zawngih mipa 70 an si.\n15 Anmah cu Ahava ih luang tiva kapah ka fĭnkhawm hai ih, cu tawkah ni thum sung riahhmun kan khuar. Mipi le puithiampawl lak ka zoh ih, cu tawkah Levi tefa zohman ka hmu lo. 16 Cun hruaitu a si mi Eliezer, Ariel, Shemaiah, Elnathan, Jarib, Elnathan, Nathan, Zekariah, Meshullam pawl cu ka cah hai, theihthiamnak nei Joiarib le Elnathan khal. 17 Kasifia hmun ih hotu Iddo cah dingin thupek ka pe hai, cule kan Pathian inn ih rawngbawltu ding run hruai dingin Kasifia hmun ih Iddo le a unau Nethin-mipawl hnenih an sim ding mi ka sim hai. 18 Cun kan parih kan Pathian kut ṭha a um ruangah, theihthiamnak nei mipa kan hnenah an run hruai, Mahli tefapawl lak ihsin Levi fapa, Israel fapa, a hmin cu Sherebiah, a fapapawl le a unaupawl thawn mi hleiriat; 19 cule Hashabiah, a zawngih Merari tefapawl lak ihsin Jeshaiah, a unaupawl le an fapapawl thawn mipa 20 an si; 20 Nethin-mipawl lak ihsin David le hruaitupawl in Levi-mipawlih rawngbawlhna hrangih an ruat mi Nethin-mi 220 an si. An zaten an hmin cio ih thiah an si.\nHumhimnak hrangih Rawlulh le Thlacam\n21 Kan Pathian hmaiah kan phahniamaw ih, a hnenah kanmah le kan fanau tete le kan neih mi hmuahhmuah hrangah a hnen ihsin zin dik hawl dingin cutawk Ahava tiva ah rawlulh ka phuang. 22 Ziangahtile lamzin ah ral lak ihsin in bawm dingah kiltu ding ralkappawl le rángtothiampawl dil ding cun ka ning a zak, ziangruangahtile siangpahrang hnenah, «Kan Pathian kut cu thil ṭha hrangih amah hawltu hmuahhmuah tlunah a um, asinan amah thlauthlatupawl hmuahhmuah dokalhin a huham le a thinlingnak a um a si,» tiah kan rak sim zo. 23 Cutin rawl kan ul ih himi hrangah kan Pathian kan ngen, cule anih in kan thlacamnak in sâng.\nTemple hrang Thawhhlawm\n24 Cule puithiampawl hotu hleihnih Sherebiah, Hashabiah le an zawngih an unau pahra cu ka rethran hai. 25 Siangpahrang le a thurawnpetupawl le a mipawimawhpawl le cutawk ih um Israel hmuahhmuah in Pathian inn hrangih an thawh mi sui, ngun le bungbelpawl rih zât cu khīng ka khaisak hai ih ka rak hlan. 26 Khīng ka khai ih an kut ih ka pek mi cu ngun talent 650, ngun bungbel talent 100 rit, sui talent 100, 27 darakma 1000 man sui cawhtawlh 20 le sui vekih mankhung dar tleu ih tuah mi bungbel pahnih an si. 28 Cule kei in an hnenah, «Nannih cu Jehovah hrangah nan thianghlim a si, bungbelpawl khal an thianghlim, cule sui le ngun pawl cu nan pupápawlih Pathian Jehovah hnenih palungsuak thawhhlawm an si. 29 Puithiam hotupawl le Levi-mipawl le Israel pupápawlih lubânpawl hmai Jerusalem ih Jehovah inn pindan sungih khīng nan khai hlanlo, kil uhla ret uh» tiah ka ti. 30 Cun puithiampawl le Levi-mipawl cun Jerusalem ah kan Pathian inn ih ken dingah khīngkhai mi sui le ngun le bungbelpawl cu an cohlang.\nJerusalem an Thleng\n31 Cun thla hmaisabik, a ni hleihnihnak ah Jerusalem pan dingin, Ahava tiva ihsin kan păwk. Kan Pathian kut cu kan parah a um ih, anih cun ral kut ihsin le lamzin tluanih bawhthupnak ihsin in runsuak. 32 Cutin Jerusalem kan thleng ih, cu tawkah ni thum kan câm.\n33 Ni litnak ah sui, ngun le bungbelpawl cu kan Pathian inn ah puithiam Uriah fapa Meremoth kut in khīngkhai an si ih, a zawngah Finehas fapa Eleazar a um, anmah zawngah Levi-mipawl, Jeshua fapa Jozabad le Binnui fapa Noadiah an um. 34 Ziangkim siar thluh le khīngkhai thluh a si. Cuih cān ah a rih zât cu ngan thluh a si.\n35 Ralkaih ih hruaihloh mipawlih tefa, sáltannak ihsi ra tlungpawl in Israel Pathian hnenah Meiur Thilhlănpawl an hlan: Israel hmuahhmuah hrangah câwpa hleihnih, tuucang 96, tuufa no 77 le Sual Thilhlăn hrangah mepa hleihnih. Cupawl hmuahhmuah cu Jehovah hnenih Meiur Thilhlăn a si. 36 Cule siangpahrang thupekpawl cu siangpahrang-ih bawi tumpipawl hnen le Tivapi hi lam ral ram uktupawl hnenah an sim. Cule annih in mipi hnen le Pathian inn băwmnak ah an pe.\nHnám dang mi thawi Ṭhitawknak\n1 Hi thilpawl tla ṭheh an si tikah, hotupawl ka hnenah an ra ih, «Israel-mipawl le puithiampawl le Levi-mipawl cu hi ram minungpawl lakah thiarfihlimaw loin, Kanaan-mipawl, Het-mipawl, Perizz-mipawl, Jebus-mipawl, Ammon-mipawl, Moab-mipawl, Izip-mipawl le Amor-mipawl ih thil fihnungza an tuah mi vekin an tuah ve. 2 Ziangahtile an fanu hrekkhat cu anmai hrang le an fapapawlih nupi ah an ṭhi, cutin ci thianghlim cu cuih ram miphunpawl thawn a căwkrawiaw. A si, hotupawl le uktupawlih kut cu hi rinumlonak ah hmaihruaitu an si,» tiah an ti. 3 Cule hi thil ka theih tikah, ka sinfen le ka kâwrfual ka thlek ih, ka lusám le ka khabe hmul ka phawi, cule khawruahharin ka to. 4 Cun ralkaih ih hruaihloh mi ra tlungkirpawlih rinumlonak ruangah, Israel Pathian kamsuakthupawl ih a khūr mi mi kip cu ka hnenah an ra pungkhawm, cule kei cu zan lam raithawi cān tiang khawruahharin ka to.\n5 Zan lam raithawi cān a thlen tikah, rawlulhnak ihsin ka tho, cule ka sinfen le ka kâwrfual tlek thawn ka khuk ka bil ih, Jehovah ka Pathian hnenah ka kut ka phar. 6 Cule, «Maw ka Pathian, nangmah lam hawi dingin ka ning a zak ih, ka hmai a sen ṭheh a si, ka Pathian; ziangahtile kan mawhsualnakpawl cu kan lu hnakin a sângsawn ih, kan mawhnak cu vanpawl tiang a thleng. 7 Kan pupápawl san ihsin tuihni tiang nasazetin kan rak mawh, cule kan mawhsualnak ruangah, kanmah, kan siangpahrangpawl le kan puithiampawl cu tuihni ih kan dinhmun vek hin, hi ram siangpahrangpawl kut ah siseh, ralnâm ah siseh, ralkaih ah siseh, rămsiatnak ah le mualphonak ah siseh pek kan si. 8 Kan Pathian in kan mit in vanter theinak dingah le kan sáltannak ih ṭhangphawknak ziangmawcin in peknak dingah, tlânsuak dingah a tāngsŭn ah in tuah dingin le a hmun thianghlim ah ahimnak in pe dingin, atu ah Jehovah kan Pathian hnen ihsin rei lo te sung zangfahnak hmuhter kan si. 9 Kannih cu sál kan si ko na cingin, kan Pathian in kan sáltannak ah in thlauthla lo, cuhnakin in ṭhangphawk dingah, kan Pathian inn rĕm dingah, a siatnak rĕmsal dingah, Judah ram le Jerusalem ih khawkulh in pe dingah, Persia siangpahrang mithmuhah anih in kan parah zahngainak a karhter sawn a si.\n9:8a himnak: Hebru ṭawng ah cun kilhnak lole tlawngkhen tinak a si.\n10 «Cule atu ah, Maw kan Pathian, himi hnuah ziangso kan sim ding? Na thupekpawl kan rak thlauthla si ih, 11 na siahhlawh profetpawl hmangih, ‹Nan va fehnak ding, nan ram luah ding mi cu a ram luahtupawlih thianlonak ruangah a thianglo ih, khat lam dĕng ihsin khat lam dĕng tiang an fihnunnak in a khat thluh, an thianlonak thawn. 12 Curuangah nan fanupawl cu an fapapawl nupi dingah pe hlah uhla, nan fapapawl hrangah an fanupawl la fawn hlah uh, cule nan cak ih cuih ram ṭhatnak nan ei theinak dingah le nan tefapawl hnenih ro ding nan tān kumkhua theinak dingah, an remdaihnak asilole an hmuingilnak hawl dah hlah uh,› tiih thu na pek kha. 13 Kan thil tiṭha lo pawl ruangah le a nasazet mi kan mawhnak ruangah hi thil hmuahhmuah kan parih a thlen hnuah, nang kan Pathian in kan mawhsualnak in a phutawk hnakih nêp ih dān in tat hnuah hivekin runsuahnak in pek na cingin, 14 na thupekpawl cu kan pahbălsal ih, hi thil fihnungza titu minungpawl thawn kan ṭhi cawkpawlhaw lai hrih thotho ding maw si? Tāngsŭn lole nungdam um loih in hlorálter tiangin kan parah na thin a heng lo ding maw? 15 Maw Jehovah Israel Pathian, nang cu na dingfel a si, ziangahtile kannih cu tuihni ih kan dinhmun vek hin a tāngsŭn ah kan tâng a si hi. Ngai hnik, na hmaiah mawhnak neiin kan um, himi ruangah na hmaiah zohman kan ding thei lo,» tiah an ti.\nṬhitawknak Ṭhiṭhalo ruangih Sualphuannak\n1 Pathian inn hmaiah băwkkhupin Ezra thla a cam rero lai le sual phuangin a ṭah rero laiah, Israel ihsin mipa, nunau le nauhak pungkhawm tumpi a hnenah an tawngkhawmaw, ziangahtile lungzûr zetin mipi an ṭap. 2 Cule Elam fapapawl lakih pakhat Jehiel fapa Shekaniah in Ezra hnenah a ṭawngsuak ih, «Kan Pathian parah rinum loin kan rak um ih, hi ram miphunpawl hnen ihsin ram dang mi nupi kan rak ṭhi, cuticingkhalin atu ah Israel hrangah ruahsan ding a um lai hrih. 3 Cuti a si ruangah atu ah ka bawipa le kan Pathian thupek parih khūrtu hmuahhmuah ih thurawnpek bangtukin, cuih nupipawl hmuahhmuah le an lakih hrin mipawl cu hlăwnhlo dingin, kan Pathian hnenah thukham tuah uhsi, cule cumi cu dān bangtukin tuah si seh. 4 Tho aw, ziangahtile hi thuhla cu na mawhphurh a si. Kannih khal na lamah kan ṭang a si. Ralṭhain um awla, cumi cu tuah aw,» tiah a ti.\n5 Cun Ezra cu a tho ih, puithiam hotupawl, Levi-mipawl le Israel zate cu himi ṭawngkam bangtukih tuah dingin sesămin thukamnak a tuahter hai. Cutivekin sesăm thukamnak an tuah. 6 Cun Ezra cu Pathian inn hmai ihsin a tho ih, Eliashib fapa Jehohanan-ih pindan sungah a lut, cule cutawk ih a luh tikah, rawl zianghman a ei lo ih, tidai khal a in lo, sáltangpawlih mawhnak ruangah a ṭap.\n7 Cule Judah ram hmuahhmuah le Jerusalem ih sáltang tefapawl hmuahhmuah hnenah an hotupawl le an upapawl ih thurawnpek vekih Jerusalem ih fĭnkhawmaw ih, 8 ni thum sungih ra lo tu zokhal a thilri hmuahhmuah lawnsak thluh ih, amah rori khal sáltangpawl punkhawmnak lak ihsin ṭhenhran a si ding tiin thuphuan an suah.\n9 Cun Judah-mipawl le Benjamin-mipawl cu ni thum sungah Jerusalem ah an fĭnkhawmaw thluh. Cumi cu a thla kuatnak ni 20 ni a si, Pathian inn tualrawn ah mipi hmuahhmuah cu an to ih, cuih thuhla ruangah le ruahpi nasazet a sur ruangah an khūr ciamco. 10 Cun puithiam Ezra cu a ding ih an hnenah, «Israel mawhnak bêtin, rinum loin nan rak um ih, ram dang mi nupi nan rak ṭhi. 11 Curuangah nan pupápawlih Pathian Jehovah hnenah sualphuang uhla, a duh zawng tuah uh, hi ram miphunpawl le ram dang mi nupipawl hnen ihsin thiarfihlim aw uh,» tiah a ti.\n12 Cun mipungkhawm zate in an sâng ih, aw ring zetin, «A si! Na sim vek rori in kan tuah tengteng ding,» tiah an ti. 13 Asinan mi kan tam tuk; ruah le a taktuk lai, lengah kan ding thei lo. Cun himi cu ni hnihkhat hna men a si lo, ziangahtile hih thuhla ah kan lakih mi tampi le an rak hél fawn si. 14 Kan mipungkhawm zate hotupawl ding hai seh, cule kan hnen ihsin himi thuhla ah kan Pathian thinlingnak nasazet hi a kianhloh hlanlo, kan khawpipawl ih um ram dang mi nupi ṭhitupawl hmuahhmuah cu, khaw tin upapawl le laireltupawl thawn cān bikhiah ah ra hai seh,» tiah an ti. 15 Hih thu cu Asahel fapa Jonathan le Tikvah fapa Jahaziah lawngin an dokalh ih, Meshullam le Levi-mi Shabbethai in an bawm.\n16 Cun cutivekcun sáltang tefapawl in an rak tuah. Puithiam Ezra in an pupápawlih sungkua vek cio in, an hmin ciar tarlangin pupápawlih lubânpawl a serhhran hai, cule a thla hratnak ni khatnak ah cuih thuhla tifel dingin an to. 17 Thla khatnak a ni khatnak ah ram dang mi nupi ṭhitupawl mipa hmuahhmuah zawifel an ṭheh.\nRam dang Nupipawl Hlăwnhlohnak\n18 Puithiam fapapawl lakah mi hrekkhat ram dang mi nupi ṭhitupawl hmuh an si, cupawl cu Jozadak-ih fapa Jeshua fapapawl le a unau Maaseiah, Eliezer, Jarib le Gedaliah pawl an si. 19 Cule annih in an nupipawl hlăwnhlo dingin an tiamkamnak an pe, cule an mawh ruangah Mawh Thilhlăn ah an rante rualpawl lak ihsin tuucang an pe.\n20 Cuihhleiah Immer fapapawl lak ihsin Hanani le Zebadiah; 21 Harim fapapawl lak ihsin, Maaseiah, Elijah, Shemaiah, Jehiel le Uzziah; 22 Pashhur fapapawl lak ihsin, Elioenai, Maaseiah, Ishmael, Nethanel, Jozabad le Elasah an si.\n23 Cuihtlunah Levi-mipawl lak ihsin Jozabad, Shimei le Kelaiah (cucu Kelita a si) Pethahiah, Judah le Eliezer an si. 24 Hlasaktupawl lak ihsi khalin Eliashib; cule kăwtkakiltupawl lak ihsin Shallum, Telem le Uri an si.\n25 Cule a dang Israel lak, Parosh fapapawl lak ihsin Ramiah, Jeziah, Malkiah, Mijamin, Eleazar, Malkijah le Benaiah; 26 Elam fapapawl lak ihsin Mattaniah, Zekariah, Jehiel, Abdi, Jeremoth le Eliah; 27 Zattu fapapawl lak ihsin Elioenai, Eliashib, Mattaniah, Jeremoth, Zabad le Aziza; 28 Bebai fapapawl lak ihsin Jehohanan, Hananiah, Zabbai le Athlai; 29 Bani fapapawl lak ihsin Meshullam, Malluk, Adaiah, Jashub, Sheal le Ramoth; 30 Pathath-Moab fapapawl lak ihsin Adna, Khelal, Benaiah, Maaseiah, Mattaniah, Bezalel, Binnui le Manasseh; 31 Harim fapapawl lak ihsin Eliezer, Ishijah, Malkijah, Shemaiah, Shimeon, 32 Benjamin, Malluk le Shemariah: 33 Hashum fapapawl lak ihsin Mattenai, Mattattah, Zabad, Elifelet, Jeremai, Manasseh le Shimei; 34 Bani fapapawl lak ihsin Maadai, Amram, Uel, 35 Benaiah, Bedeiah, Keluh, 36 Vaniah, Meremoth, Eliashib, 37 Mattaniah, Mattenai, Jaasai, 38 Bani, Binnui, Shimei, 39 Shelemiah, Nathan, Adaiah, 40 Maknadebai, Shashai, Sharai, 41 Azarel, Shelemiah, Shemairah, 42 Shallum, Amariah le Joseph; 43 Nebo fapapawl lak ihsin Jeiel, Mattithiah, Zabad, Zebina, Jaddai, Joel le Benaiah tla an si.\n44 Hipawl hmuahhmuah in ram dang nupi an ṭhi ih, mi hrekkhat cun an nupipawl hnen ihsin faletla an nei.


Christmas Thusim Ruangah China Cozah In Mi 9 Kai - Chinland Today Media\nDecember 16, 2012 10:14 am·1 comment\nShenzhen, China : Tuizarh December 10, Tlawngkai Nikhat Ni ah, China ram ih Shenzhen khua ah, thusimtu 1 cun Christmas thu a sim rero ih, amah bawmtu mi 8 pawl cun a kiang ihsin an rak bom ve. Cuti ih Christmas thu an sim le an phuan rero lai ah, China palik pawl cun an zaten an ra kai hai.\nCumi lak ah mi 7 cu nunau an si ih, an kaimi lak ih upa bik cu kum 70 a ti zo. Hi nunau 7 pawl hi Guanai (Caring) Center le Meilin Church Gospel Team ih hnatuan rero tu pawl an si. An kaihmi dang 1 cu Heping (Peace) Church Youth Fellowship ih sungtel asi. Thusimtu hi Cao Nandi asi ih, China ram, Shenzhen ramthen ah cun mi tamtak ih an theihmi thuthangtha simtu larzet khal asi fawn. Thusuhnak le thusimnak tampi an neih hnu ah an zaten thlahsal an si.\nCutawk ih a tonmi cu thusimtu Cao cun, “ Pathian ih in duhdawtnak hi China ram pumpi hin an theih ka beisei ih, Pathian Thu sim ruang ih diklozet ih puh ka sinak par ah ka lungawi sawn. Harsatnak, puhnak le hremnak lak khal ah Pathian hna ka tuan vivo ding” ti in China Aid pawl ih an komnak ah asim.\nBible Zirtlangnak Neihlai Ah China Palik Pawl In Christian Pawl Tibuai\nChina Ram Ih Zumtu Thusim Le Hymn Hlasak Ruangah Kai\nLeitlun Ah Christian Biaknak Tumbik\nPastor Lianbik Cazin Ih Tel Pastor In Forbes Magazine Diklo Ti\nKhar Lian Thang says:\non December 16, 2012 at 1:48 pm\nAn zumnak a pacangtukih ka uar lawlaw,\nA rakngaitu pawlin rundam nak famkim cohram haiseh.


Ralhraang 200 lenglo in rinlopin PDF sakhaan an siim, Ralthuam tampi lak sak - Falam Online Media\nRalhraang 200 lenglo in rinlopin PDF sakhaan an siim, Ralthuam tampi lak sak\nSagaing ramṭhen, Myaung peng, Pareinma khua kiang, 27 Revolution Forces PDF sakhaan cu ralhraang thazaang tamzetin an siim ih ralthuam tampi an lak sak.\n27 Revolution Forces ralkap pawl hi Pareinma khua kiang ah thla 2 fai umhmun an khua zo ih, May 4 zinglam nazi 5 hrawngah ralhraang ralkap pawl in rinlopin an siim a si.\nMipi ralkap hruaitu mipakhat rel dan ah ralhraang ralkap hi an sakhaan kiangkap an thleng thu cu an thei nan, an zum lo nak hmun ihsin rinlopi siim tuar mi sivekin a rel.\n“Keimah rori in itthat loin zaan var ka bawh hai cingin hivek dinhmun kan thleng. Kan zum lo nak lamin in ra nor. Ruah sur remcang hngakin in bawh cia a bang. Hmun 3 rorin in do ih kap nak caan khal kan nei ṭhiṭha man lo. Khua saklam, nitlaknak saklam, nisuahnak saklam ti`n phukpi thawn in kap ih meithal keng ralkap thazaang tamzetin in ra nor.”\n“Dunglam in an ra lut ding kan zum nan, kan zum lo nak lam ihsin an ra. Ralhraang hi thazaang 200 hrawng an si ih, thei tawk suahin ralthuam bungrua tampi kan tlanpitum nan kan thazaang kan thlauaw tikah tingaihnak a um lo. Caan a um lo. Kan minung lawng himdamin kan luat thei. Thil tampiman kan sung” tiah 27 Revolution Forces ṭuanvonei mipakhat in Mizzima hnen ah a sim.\nRalhraang in Sakhaan an luhcilh ruangah mawṭaw 3, mawṭaw cycle 23, rek 9 thun theih kuttuah meithal 5, 5.56 cerek hmang cii kuttuah meithal 8, Drone tamzet, AK cerek 4000 le ralthuam dangdang tamzet an sung nan minung himdamten dung an siip thei.\n“In kap thok cu zinglam nazi 4:45 hrawng ah si ding. An ra le ra lo duty kan tuah ih thawmvang zianghman a um lo ruangah nazi 4 hrawngah Sakhaan ah kan kir saal.”\n“Sakhaan kan thleng saal hnu reilote ah phukpi thawn in kap cih. Kan hruaitu pawl in a cang thei lo in ti ihsin dung kan siip thok. Kan zaten kan him theinak dingah raldothiam 7 hrangin ralhraang pawl in kham sak ih,, cutin a sangsangten kan suak thei” tiah 27 Revolution Forces ṭuanvonei mipakhat cun a rel ih “remṭhatṭul tlasamnak tampi kan nei” a ti.\nRalhraang SAC ralkap cu tukhalah Sakhaan an lak nak ah an um lai ti a si ih khawmi kaihkhihmi le that tuar khal an um ih, raltlan tampi an um tiah amahcun a rel bet hrih.\n← Falam peng, Tlangzar doawknak ah Chin ralkap 9 rori nunnak liam\nFTIMT in Falam ih raltlan pawl Bomnak pe →\nMyanmar rock siangpahrang Lay Phyu tar sawt zetih a lang nak san


Bawi Pa Kan Hrang Ah A Tha........\nBawipa ka hrang ah natha in tui ni tiang thleng thei ding ih lam i hruai nak parah ka lung a awi. Ka lo dil ring ring mi thlawng theh thei ding khal, nalam hruai nak zar ah tluang tak in kan unau hnih ten in theh suak ter nak par ah ka lung a awi. Na mai kil ven nak le thlawhsuah nak ruangah a si. Kei na fanu santlai lo si hmang ning la, i hupphen ih i kilven nak zar ah tuni tiang ka thlen thei nak a si. Bawipa nang mai hrang ah hman tlak mile, khua le ram, miphun hrang ah ka ti thei tawk in tuan tu ah i hmang in i bawm hram aw. Ka phulo thlawsuah nak le damnak thawn i thuam ruang ah ka lung a awi tuk!\nPosted by zingboih at 6:28 PM No comments:\nNang Le Kei.......\nA Hlan Ih Nang Le Kei Kan Thuan Thu Pawl\nKa Ruat Sal Can Lung A Leng\nNang Val Duh Nung Kei Ka Hrang Thin Har Nak\nIn Hnem Sal Aw Ti Sal Hman Ning\nKhoh Kir A Theih Si Lo Kan Thuan Thu Pawl\nNa Aw Kam Cun Nang Mah Lawng\nNa Rak Ti Nan A Tu Ah Cun Hlan Lai An Cang Ttheh Si\nNang Le Kei Kan Tlan Len Lai Can\nKoh Kir Sal Ka Nuam,\nKa Lo Hawl,Ka Lo Hlam Ttheu.......\nHmah Seh Hmuh Na Thei Nawn Ta Si Lo\nKa Thin Lung Cu Na Hneh Thleng Hman Seh\nNang In In Theih Pi Ta Si Lo.....\nKei Ka Lo Duh Nak Ruang Ah Mi Dang Tang Na Thleng Hnu Khal\nKa Lo Hua Cuang Si Lo\nPhone Ka Lo Call Can Ah Nang Cun Thin Lung Tel Lo In Na Fim Nak Thawn\nIn Rak Biak Cun Ka Lung Hlo Ttheh\nPhone Ka Lo Call A Dang Lam Zet Mi Na Thu Hla In Sim\nKa Thin Har Ka Lung Kuai Kei San Tlai Lo\nNang Cun In Contract Lo In Ti ,Si Ko Ee Ka Mawh A Si Ko......\nThin Lung Dang Na Her Ruang Ah Si Ko\nNa Mawh Ve Lo Tlang Hrang Kan Dang Zo Fawn Si....\nTuar Thiam A Har Ka Ti Khua Nui' Lai Rel Dan Hi\n11/9/12 Kei Cu Ka Lung Kuai Can......\n11/25/12 Nang Cu Na Lung Awi Ni Le Leng Dang Tang Sung\nNa Liam Ni A Si Ding Ti Ka Thei Fawn Si.....\nNa Hrang Ih Ka Rin Um Zia Hi In Theih Sak Awla ......\nKa Tuar Dan A Dem Deuh Men Ding Nan.....\nNang Le Kei Kan Si Thei Nawn Lo Hnu Cun....\nTon Awk Sal Ding Khal Ka Tul Ve Nawn Lo.....\nNang Khal In In Ttul Lo Vek In......\nKan Pahnih Ton Awk Sal Lo Nak Ding Thla Ka Cam........\nNang Khal Hi Lei Nun Sung Kan Ton Awk Thei lo Nak Ding Thla\nRak Cam Ve Hram Ti Te Hi Cu Ka Lo Dil Vee.........\nKhua A Rei In In Hnem Leh Ko Ding......\nAsinan Nan Puai Ni le Nan Inn Sung Sang Pathian\nThluah Suah Mal Sawm Fa Nau Cawi Thei Ding In\nThla Ka Lo Cam Sak,.................\nNang Hrang Rin Um Tu Le San Tlai Lo....\nPosted by zingboih at 6:21 PM No comments:\nHope And Pray For You........\nI Hope And I'm Praying For You And You'll Be Happy On Your Wedding Day And The Future Of Your Family.........God Bless Your Family........I Hope Your Life Will Be Successful In The World.......\nPosted by zingboih at 6:12 PM No comments:\nNang Le Kei Kan Thu Hla Pawl.........\nNang Le Kei Kan Thu Hla Pawl Ka Ruat Sal Can Ka Lung Leng Ka Riah Sia Hman Sehla Nang Cu Leng Dang Ttang Ah Na Rak Liam Zo Si........10/9/12 Zan Ah Phone Ka Lo Call Na Thu Hla In Sim A Dang Lam Le Mak Ka Ti ........Ka Thin Khal Na Hman Seh Khua Rei In In Hmen Leh Ko Ding.....10/25/12 Ni Ah Nang Cu Leng Dang Tang Bei Na Tum Asi Ko E Kei Na Hrang Ka Tling Lo Pi.......Nang Le Kei Kan Si Thei Nawn Lo Hnu Ton Awk Sal Lo Nak Ding Cung Khua Nu Hnen Thla Ka Cam Ko Ding.....Nan Puai Ni Le Hmai Lam Nan Inn Sung Sang Hrang ,Fa Nau Mal Sawm Cawi Ttlang Thei Ding In Cung Pathian Hnen Thla Za Ka Lo Cam Sak So Khaw.....Cung Khua Nui' Lai Rel Dan Hi Thiam A Har Ka Ti........\nPosted by zingboih at 6:02 PM No comments:\nThe Greatest Of Suu Kyi's Speech...........\nSeptember 25,2012 Ni Cu Indiana,Fort Wayne AHh Suu Kyi Ih Thu Sim Ngai Ding In Kan Tlawng Pawl Thawn Kan Feh Ih A Nuam Ve Nasa.........Cu Mi Ni Ih A Sim Mi Cu Kan Nih Kawl Ram Mi Pawl Cu Mi Thik Kan Nei Tuk Ih Kha Ti Vek Kha Ban San Thlang Uhsi A Ti Mi Te In Ka Nun I Ciah Tuk Si Ko.Cule A Dang A Sim Hrih Mi Cu Khui Tawk Hmun Na Thlen Khal Le Na Tong ,Na Mi Phun,Na Nun Phung,Na Ca Lai,Na Ram Kha Va Hngilh Hlah A Ti...A Hman Ka Ti Tuk."Tu Ni Ah Cun Indiana,Fort Wayne Ah Kan Tong Aw Ih Tui Hnu Le Cu Myanmar Ati Ta...........Ka Duh Tuk A Mah Le Ka Hmu Ngah Si Ih Man Hla Nasa.\nPosted by zingboih at 8:52 PM No comments:\nKa Lung Awi Nak Bik\nBawi Pa Na Hmai Kaa Ah Tlin Nak Nei Lo Hmang Ning La Nang Cun In Thei Hngilh Lo Ih In Um Pi Ring Ring Nak Par Ah Lung Awi Thu Ka Lo Sim A Si.Tui Sun Ni Tiang Tlawng Ka Kai Nak Khal Ah In Um Pi Ruang Ah Ka Lung Awi Tuk Hmai Lam Can Khal Ah In Um Pi Hram Aw.Nang Mai Thu Thlun Thei Tu Le Nang Mai Ka Hrang Tum Tah Mi Hlen Suak Thei Ding Khal Ah In Bawm Hram Aw.Nang Mai Duh Mi Tuah Thei Tu Si Ding Khal Ah In Tuah Hram Aw.Tu Ni Ah Bawm Ttul Mi Si Hrih Hman Ning Hmai Lam Can Ah Mi Bawm Thei Tu Ah In Tuah Hram Aw .\nPosted by zingboih at 10:44 AM No comments:\nBawi Pa Ka Lung Awi Na Hnen Ah............\nMaw Bawi Pa Na Hmai Kaa Ah Tlin Nak Tlak Nak Nei Lo Hman Ning La Nang Cun I Dung Siang Lo Ti Ka Theih Ih Ka Lung Awi Tuk.Na Hmai Ka Khal Ah That Nak Ziang Hman Nei Thei Lo Mi Hi I Duh Dawt Ih I Lai Nat Hrih Ih.Bawi Pa Ni Tin Te Ih Ka Lo Dil Ring Ring Vek In Nang Cun Ka Feh Nak Kip Ah Le Ka Tlan Nak Kip Ah I Um Pi.Kum Khat Sung Tlawng Ka Kai Nak Khal Ah I Um Pi Ih Ziang Hman Har Sat Buai Nak Um Lo Te In 2011-2012 Tlawng Kai Kum Tla Tluang Ten Ttheh Thei Ding In Lam I Hruai Ka Lung Awi Na Hnen Ah Lung Awi Nak Thu Ka Hlan A Si.....Tlawng Ka Kai Mi Hi A Lak Si Lo Ih Nang Mai Hmin Sun Lawi Nak Ih Hmang Thei Sal Tu Ka Si Nak Ding Ah Khal Nang Mah Nih Thlaw Suah In Peh Sak Hram Aw...Cu Ti Cun A Ra Lai Ding Mi Can Khal Ah In Kil Khawi In Tlawng Ttheh Suak Thei Ding In In Bawm Hram Aw.......Ka Lung Awi Maw Bawi Pa Na Hnen Ah...............\nPosted by zingboih at 6:48 AM No comments:\nBawipa ka hrang ah natha in tui ni tiang thleng th...


Miss The Hakha Post 2017 An Diklonak A Lang Sinsin - Chinland Today Media\nFebruary 7, 2018 4:22 am·0 comments\nMiss The Hakha Post 2017 diklo zet ih pakhatnak, pahnihnak pawl mark an pek mi thu ah mipi hnenih simfiangnak lam siloin bulpak parih phubalaknak lamin an fehpi. An sualtuah mi thup an tumnak lamah an hriltlindan ih a diklonak a lang sinsin.\nMiss The Hakha Post 2017 ih telthei cin ding timi mipi hmaiih an than mi cu a sanlan pi 5’- 4” ih sangmi a si ding ti a si. A zuamtu mi 8 lak ihsi mi 2; Genevieve Van Iang Mawi le Zin Mar Moe pawl hi pi 5’ -3” veve lawng an si.\nChinland Today Media ih a ngan mi thu ah Cung Cer Cin cu pehtlaiin Chinland Today Media ih thuthang a ngan mi thu ah Chinland Today Media cu sualpuh ding hawlin, Chinland Today hotu Salai Van Bawi Lian sawn riangri an soisel.\nCui hleiah an Facebook Page ah ‘miphun thleidannak naazet ih a latu’ tiin a puh ih, ‘Chinland Today Facebook page ah dik lo zetin in mualphoh’ tiin an ti hrih bet.\nAsinan CT Media ih an diklonak tiih an phorhlang mi; LIKE peknak thu ih an Mark pek dan thu ahcun relfiang thei mi le simfiang thei mi zianghman tuhrih tiang an nei lo.\nMiss The Hakha Post 2017 Ih Diklonak Pawl\n1. A teltu ruang saanlam tahnak an rikhih miih kimlo mi rori an tel ter.\n2. Mark pek danding an timi vekin an pe lo.\n3. LIKE petu an siar dan a dik lo.\n4. Duhsak hleice neiin zuk tamle mal an tarsak mi a um.\n5. Zuk tinih an tarmi ihsin LIKE an siarsak nan tluktlangten zuk bangawk in an siarsak lo.\n6. Pakhatnak le pahnihnak hnakin pathumnak nu in LIKE a ngahtam sawntiin thuphan an phuah.\nCYO Ih Sawm Mi Moe Moe Le Thawng Bawi US An Thleng; Mizoram LADC Khuallian Ding


Monywa ih Lamzawh Duhphorhnak ah Mi 6 an kap that - Falam Online Media\nApril 3 ih Sagaing ramṭhen, Monywa lamzawh duhphorhnak ah palik le ralkap in meithal kap puak in mi 6 an kap that tiah theih a si.\nDuhphorhnak ih hruaitu pakhat cun “Sun nazi 1 tiang ah သီတာလမ်း ah mi 3 an thi. နန္ဒဝင် khalah 3 an thi. 10 hnak ih tam in hliam an tuar” a ti.\nMonywa ah April 3 zingpit in lamzawh duhphorhnak an nei ih palik le ralkap pawl cun a zingzing in mibur ṭhekdarh an tum meithal an kap ciamco.\nHmaisabik ih an kap that mi cu kum 20 mi mino 2 an si ih an kap nak hmun rori ah an thi cih. Culai fangah hliam tuar dang mipahnih cu ralkap pawl in an rak hnuk man tiah mibawm hnaṭuantu mipakhat in Myanmar Now hnen ah a sim.\nRalkap le palik pawl cun mipi cu hmun 3 rorin an kulh ih meithal thawn an kap ciamco. ဗိုလ်တေဇ lamziin ih ralkham hmunkhuarnak cu hmaisabik ah an ṭhekdarh. Cumi ah mipakhat cu a Lu ah an kap ngah ih a hmun rori ah a thi cih.\nLamzawhnak ih telvetu mipakhat cun “ralkham/ziinkham nak dungtasawn ih um mipakhat cu a lu ah an kap ngah ih a hmun rori ah a thi cih. Kan umnak thawn hlat tuk lemlo mi Tower ihsin an kap ding mi abang. Athluak a darh thluh ih a kiang ih um pawl taksa par khalah a perh thluh” tiah Myanmar Now hnen ah a sim ih “kiangkap ih um mipi tamzet cun Inn le Lo tlansan in an tlan. Meithal awn cu dai ti a nei lo” a ti.\nCuti cingin lamzawh duhphorhtu pawl cu minung pung khawmaw in hmai an nor thotho ih lamzawhnak khal an tumtah vekin an ṭheh suak tiah ramsung media pawl in an tarlang.\nRampi a buai thok ihsin Monywa ah ralkap le palik pawl ih kah that mi mipum 25 hnakih mal lo an um tiah theih a si ih ralkap kaih tuar le hliamhma tuar cu felfai in theih a si lo. (Myanmar Now, RNA)\n← Kuki-Chin Paralṭha Salai Thong Hao Gin cun a Thih hlan ah Palik 5 a that ta\nKalaymyo : Kaphnih lungkimnak in Ralkap le Mipi kaihkhihmi mipum an thlengaw →\nGangaw peng ih rapthlakza kahdonak


Pu No Than Kap: Kan Doh Ngamnak Chan Hi – The Cherry Par\nPu No Than Kap: Kan Doh Ngamnak Chan Hi\nDecember 10, 2021 December 10, 2021 Cherry News\nDO NGAMNAK SAN: Zirtlak (Ṭih-Hua-Dolet: Fear-Hate-Revolt (FRH)\nLeitlun ah Hriamhrei thazang rinsan in mipi uktu an suak ringring. Kan ram khalah hriamhrei kai in mipi in uk ve tikah, sunralnak nasazet a suak phah ti el theih a si lo. Hi thil umdan thukzet in zoh thiam hrangah, siatnak lakin hlawknak pe thei, zirtlak thil a um.\nFRH (Fear-Hate-Revolt) Hriamkaitu cun Ram duhdawbik le uktu tlingtlakbik kan si timi lungput thawn rampi uknak an la. An duhdan le tuahdan pawmpi ve lotu zo khal anmah dolet ngam lo dingin, mipi thinlung ah ṭihnak (Fear) an tuh lut.\nAn hnenah mipiin thurawn pek a si khalle an duh zawng a silo ahcun, Nunnak thap in, hriamhrei thawn hramlakah tihal rilrawn, harnak phunkim tuar in, Ram le Mipi kilhimtu kan si..Nannih cu mai inn sungah hnangam ten nan um thei,”.. an ti tikah, sanglet ngam loin tuar cuahco a si.\nCutin, A rei deuhdeuh, ukbettu hriamhrei kai Ralkap hrangah ṭihnak (Fear) timi cu mipi ukbet theinak le lalnak hmanrua (weapon) ṭhabik ah a cang. Annih cun, “Lungawisoparnak hnakin ṭihphannak in milai umdan le lungthin a khuhneh thei (Fear is a far more dominant force in human behavior than euphoria)”.. ti mi cu a takin an fehpi.\nHMANSEH..A rei vivo ih cui ṭihnak (Fear) cun huatnak (Hate) a hringsuak. Huatnak (Hate) khal a pung sinsin ih a netnakah Huatnak cun Dolet (Revolt) duhnak thinlung a hringsuak lala. Ṭihnak in Huatnak ah, Huatnak in Dolet ngamnak ah. Ṭih-Hua-Dolet. Fear-Hate-Revolt. It may be called FRH axiom. Cutin “hriamhrei kai ih uknak” cu ram mipiin dolet ngam a si. Tuini ah uktuin an tuar le an tawn rero mi cu “FRH” hi a si.\nTulai ah, mipiin Ralkap kan ngamdan zoh tikah minung thinlung umdan 3 fiangzetin a lang: Pakhatnak, Ziang tluk thinnem le ṭihhrut ti mi khal tuar thei nawn lo cin tiang nawrbet ahcun, ṭih nei lo ralṭhazet ah can a theih, Pahnihnak, Hriamhrei kai maw kai lo maw minung ciocio ṭihaw taktak kan um lo, Pathum, Duh lo cingin ukaw taktak thei khal kan um lo.\nCuruangah, Mi NEHNAK ṭhabik cu thazang cahnak (hriamhrei telin) hmangin ṭihphannak pekih neh a silo, a nemzawng in “thinlung lak” ih neh a si. “Kan duhzawng duh ve lo cu in dotu nan si (Who is not with us is against us)” timi, Lalsual le Uktusual (Tyrants le Dictators); Bulpak zalennak khampit ih mi uk (Ultra-Fascists) tidan, hril sawntu hrangah, ṭihphannak pek ruangih mipi tlunih thuneihnak an neih mi cu “hlawhtlinnak” taktak ah an ruat.\nCui “hlawhtlinnak” ti mi cu “tluksiatnak thlentu” ah a cang. Hi thudik hi zir duh ahcun zir tlak taktak a si. Ram pakhat ah hriamhrei kai zaten mipi sungih suak mipi thawn ṭhenaw thei lo an si. Hriamhrei kai cu “ngate” vek, mipi cu “tidai” vek.\nHriamhrei kai (ngate) cu mipi (tidai) tel loin rei a nung thei lo. Mipi (tidai) cu hriamhrei kai (ngate) tel loin a um thei, a nung thei. A hleicein hriamhrei thawn dolettu cun, rinsan le upat tlak sinak thawn mipi thinlung lak tum a thupi, a ṭul khal a ṭul. Cuvek si thei dingin, an hnakih cak sawn French Ralkap le American Ralkap rori donehtu Viet Minh hotu Ho Chi Minh cun doletnak tuahtupawl thlun ding Ralkap THUKEN (12) a tuah. Cumi sungin 7 lawng zoh sehla.\nKHAMMI: 4; 1-Mipi inn le loram, buh le thlai, ran vulh mi – siatsuah thei cangvaihnak nei hrimhrim hlah. 2-Mipi sian lomi san le lei tum hlah. 3-Mipiin anmah hmuhsuam le nautat a si tiih an ruat theimi sim hlah, tuah hlah. 4-Na Thutiam pahbal hlah.\nTUAH SIAN MI:3; 1-Mipi nitin hnaṭuan bawm aw – loram hnaṭuan, thinghlam, khawlak thianfai, tvk. 2-Man canah hnihsuak, thunuam, thuanthu tivek mipi sim aw; asinan thuthup phuang hlah. 3-Mipi hnenah na nuncan mawi, taimakzia, zumtu na sinak, tvk langter aw.\nKan do rero mi vekin, kanmah lala in mipi hro le ṭihphannak pe in an thinlung lak ih neh kan tum pang ahcun, in ṭih ding, kan thu khal an awih ding, asinan an thinlung sungin in hua ding, a rei tikah in ning dingih an thiam dan danin in dolet thei. Cutin FRH tawn a awlte. FRH tawn ngah hnuhnu tumtah mi hmuh a harsa, a theih lo tluk a si.\nKan kilhim tummi mipiin, kan huat le kan do rero mi tlukih ṭihnungah in ret ve pang ahcun, hriamhrei thawn doletnak, cu – Tidai um lonak ih ngate retmi vekah a cang thei. Mipi lam khalin, Kan thisen zawmpi kan fa, kan ulenau ralthuam thawn doletnak tuahtu cu doral an silo ruangah, Meithal an kai ti menin ṭih ciamco ding a silo, a ṭha timi cu sim ngam ding, thurawn pek ngam ding.\nFRH an tawn ve lonak dingah sim ih bawm a thupi. Hihi anmai hrang le ram le miphun hrang thil ṭha tuah a si. Thufim: Doral hnenih zir ngah mi fimnak cu hlawknak pe thei FIMNAK TAKTAK a si. Rualpi lawng silo doral hnen khalin zir ding a um ṭheu. Credit: Pu No THan Kap\n← Bochok Tun Myat Naing Nih Rakhine Mipi Sinah Ralrinnak A Pek hna\nRev. Dr. Thlaawr Bawihrin; Mizoram cozah le mipi sinah lawmhnak: →


Chinmi Lakih Kan Pa Bik Pakhat Cu A Fapa In Mual In Liamsan Hnu Zarhkhatnak Ah In Cemsan – Meifar\nChinmi Lakih Kan Pa Bik Pakhat Cu A Fapa In Mual In Liamsan Hnu Zarhkhatnak Ah In Cemsan\nKum 73 mi Rev.Dr.Bernard Luai Hre cu September 29, 2021 zan nazi 12: 45 am (Myanmar time) ah mual in liamsan a si. Falam Baptist Church Kalaymyo ih lawi a si ih a hnaṭuanmi pawl cu NRSV Falam ṭongin a let rero lai, Khualsim Bible a let ṭheh, BTS Bible tlawngah zirhtu a ṭuan.\n“Rev. Dr. B. Luai Hre hi kan Laimi lakih kan pa pakhat a si. Theology lamah siseh, thil dangdang khalih kan thuron ringring mi le mithiam, mifim kan pa pakhat a si. Kan dung naite 22. 9. 2021 ah a fapa upabik Rev.Van Ceu Aung in mual in liamsan ih a tu a pa in in fehsan lala cu a poi taktak.\nHiti vekih mual in liamsan mai cu poi kan ti in kan siang lo tuk. Hmansehla Pathian lairelnak cu zohman ih kan el thei si lo. Na lei tisa nunnak hnakih tha sawn Bawipai taangsungah hahdamten na rak feh sung a si pei cu” tin Bawi Ceu in a tarlang.\nSeptember 22, 2021 nazi 5:47PM ah a fapa Rev. Van Ceu Aung @ Aung Aung cu tulai tlangrai natnak in in cemsan zo. Rev. Van Ceu Aung hi BTS Baibal Tlawng ih Vice Principal tuan rero lai a si, cun Bethel Theological Seminary ah lecturer tuan in Lairawn Baptist Church, Tanphu khua ah pastor a tuan phah.


A Poituk Hrinhran Ko Mu, July 1 Nihin Ah Theihternak An Tuah Kahdohnak Ah PDF Lei In Minung 27 Bak Te An Thi – Buanchukcho\nA Poituk Hrinhran Ko Mu, July 1 Nihin Ah Theihternak An Tuah Kahdohnak Ah PDF Lei In Minung 27 Bak Te An Thi\nJuly 2, 2021 admin RAMLENG THAWNG 0\nMipi Humhimtu PDF le Ralkap Doawknak Țum 30 Ah Mipi Humhimtu PDF 27 An Thi. Sagaing ramthen Yinmarin District Kani myone mipi humhimtu PDF cun ralkap thawn vei 30 an doawknak ah anmah mipi humhimtu lam 27 an thih zo thu ,tuini July 1 ah thu an suah.\nKani mipi humhimtu PDF cun “Tuitum ram buai caan ah ralkap pawl cu April thla thokin Kani myone ah an ra lut thok. April 4 le June 6 ah ralkap pawl cu Kani khawpi veng 3 le khua 51 ah an lutih sui, tangka, bike le thildang phunphun tluanah tilva tiang an laksak ih mipi neihsiah tami an rak siatsuah sak thluh. Cumi tlunah daiten ummen mipi 42 cu kutthlak in an hrem ih mi 39 an kaih tlunah mi 4 cu an rak hrem that. Cuvek ruangah Kani myone sungin mipi thawng 50 cu khua suahsan in hramlak ah an tlanih kum 9 pate cu hramlakah tukkui natnak in a thih phah.\n“Ralkap pawl cu Democracy uknak duhtu pawlkom dang thawn tuantlang in kan neihsun ralthuam hmangin humhimawknak hrang kan do ve. Kani myone sungah ralkap thawn vei 30 tluk kan do aw ih ,kanmah mipi humhimtu PDF lamin mi 27 cu ram humhimnak hrang an nunak an hlan. Ralkap in duhduh in mipi an dekcok ih an neihmi thilri duhduh in an laksak men cu NUG cozah thusuak bangin mah le mah humhimawknak hrang Democracy kan ngah hlan tiang cu kan do ding tiah kan lo theihter.\n“Tu ah doawknak cu nasa sinsin in hramthok a si ih mipi lam khal eiin siseh tulsammi ziangkim tawlrel in kan himnak hrang beunak le relhnak vek ngaihven cia dingah kan lo theihter duh. Khua tin le vengtin ah thuphuangtu kan ret thluh ih,ralkap siseh an tuanpi Pyu Saw Htee pawl ih cangvaih dan cu kan palai pawl hnenah simthei ringring dingin kan lo sawm. Mipi humhimtu lam a himnak hrang relh a tulih an lo pan asile rak ret him dingin kan lo sawm. Rinhlelh ralthuam le puak thei ding vek nan hmuh asile PDF lam simthei uhla, ralkap uknak cu kan tlin dan cio in dokalh ih tel dingah kan lo sawm a si,” tiah an ti. Vapual Auaw\nR.I.P : Apoi Tuk Ai E Aw Anau Damlo A Umpi I Inn A Van Lawi Duak Lio Ah Lung Nih A Tlak I A Nunnak A Liam\nR.I.P : Pu Cung Lian Thang Nih An Kan Thih Taak Hi Cu Apoi Tuk E


Gangaw ih Ralkap an Do dan Chinmi in kan zir ṭul - Falam Online Media\nApril 7, Kalaymyo kahawknak ih mipi lam kan tuar nasatuk cu thu rual lo, ralthuam thlauawtuk, kan lak ih ralkap lam ṭang thlingthlatu an um ruangah le Pawlkom zawng ih hruaitu/bawmtu/khuakhangtu sanbaunak ruangah a si tiah boruak rak thlirtu thuruatthiam pawl in an rel.\nSiarcih : Kalaymyo Kahawknak ih Mithi an tamtuk nak San\nCuih ṭum ah mipi lam in mithi 12 rori an um ih hih ṭum ih thil thleng thlir a si tikah neta lam ih cangsual lo dingin zir suak ding pakhat kan nei. Cumicu SAC ralkap kan do dan tactic hi a si.\nHih thuthawn pehpar in mipi lam cetcangdan rak thlirtu Ko Htun Htun cun Gangaw ih kahawknak thawn khaikhin in BBC hnen ah hitin a sim.\nAmahcun “Kalaymyo ralkham buuk an siim ṭum le Gangaw ih kahawknak kan zoh ṭhim tikah zir dingmi kan nei.”\n“Gangaw kahawknak ahcun mipi lam in Myittha tivaral in ṭan an la. SAC ralkap cu Myittha tiva ih nisuahnak lam ah an ṭang. Cutin an kapaw lai ah mibur malte in ပြောက်ကျားစနှစ် hmangin a siir zawng in ralkap pawl an rak hnaihnok. Ralkap lam in kah an tum le dung an siip lohli. Culaiah ralkap in cupawl an ngaihven lai ah mibur dang in dunglam in an rak nam lala. Mimal burkhat tete in cutin dung-hmai-siir in an hnaihnok tikah ralkap pawl cu an cangdan a lai thluh ih mipi lam in duhsahten an kap thei. A minung zawng ih zoh cun mipi lam an mal sawn nan mithi le hliam tuar an mal. Ralkap lam ah mithi le hriam tuar an tam phah”.\n“Kalaymyo ahcun cuvek tactic an hmang lo tikah mipi lam in kan tuar cuang” a ti.\nHmailam tikcucaan ih thil thleng leh theimi thu ah “tuṭum kahawknak ih kan sung dan hi riahsiaza a si. Nan, vanṭhatthlak zetin mino rak luat man an tam. Hmailam ahcun a ṭhathei bikin cangvainak a um ding kan beisei” a ti.\n← Tamu ih an kapaw nasatuk cu Mipi lam ṭhiṭha khalin Rawl an ei man lo\nKawlram ah kir sal in Ralkap do ding kan man zo – Mizoram Chin raltlan →


Mipi lam tang ih CDM ih lut ralkap leh Police mi 2500 hrawng kim zo – Thechinlandtoday\nMipi lam tang ih CDM ih lut ralkap leh Police mi 2500 hrawng kim zo\nadmin September 4, 2021 Leave a Comment on Mipi lam tang ih CDM ih lut ralkap leh Police mi 2500 hrawng kim zo\nMilitary council in cozahnak an lak hnu in ralkap pawl cangvaih dan tha lo tak duh lo ih, mipi lamih tang ralkap leh Police pawl hi mi 2500 hrawng an kim zo thu Mipi zangfaktu Pawl leh CDM Myanmar Police Channel te record bu-ah tar lan a si.\nHimi lakah hin Major pawl telin ralkap mi 1500 lenglo leh Police Major telin Police mi 1000 hrawng an tel thu theih a si ih, Mipi zangfaktu Pawl hi Ralkap, CDM-ih lut mi pawl thawn din an si vekin CDM Myanmar Police Channel khal hi Police, CDM-ih lut pawl thawn din a si.\nNUG cozah ih acting President Duwalah Shilah cun August ni 23 ah khan Ralkap kut hnuaiih Ralkap leh Police-pawl hi NUG-ah tuan tlang dingin a rak sawm cia ih, Military council pawl hi a hram chawpin phawi thluh dingin tumtahnak an nei ih, mipi pawl kan tanrual a tul nasa a si tiin thu an suah mi ah, an tar lan thu NUG, Defence Minster U Yi Mon cun RFA a sim a si.\nRalkap leh Police-ah hin mi fim mi thiam tampi an um ko ding, a sia leh a tha thlei dang thiam khal an si ka zum Kut hum zat fang thuneitu ten an duh duhin an thunun ciam co ti khal kan thei ko, Kan thusuah ih sin boruak a tuah tha nasa a si ti khal kan zum a si, Military council pawl hnung tun ih, mipi pawl thawn tuantlang dingin pe aw pawl hi an service sung ah, rank leh pension tiangin NUG cun mawhphurnak a lak ding ih. Tu rih ah cun a tul dan vekin kan enkawl vivo ding a si, tiin UYi Mon cun a sim.\nNI KHAT SUNGIN COVID-19 POSITIVE MI 4300 LEH THI MI 110 UM →\n← Report Petu Dalan-te Hnena Sum Pek Tiam Hnuah Sagaing-ah Mi 3 Man Nghal


KAWHHRAN LE THUTIAMKAM/PATHIAN LALRAM - Hre Mang\nKAWHHRAN LE THUTIAMKAM/PATHIAN LALRAM\nII. KAWHHRAN LE THUTIAMKAM\n1) Zumtu hrekkhat in Isreal le kawhhran hrangah thutiamkam a hranhran in a um asi tiah an zum.\ni) Thuthiang sungah thutiamkam pakhat a umnak thu II Kor 3:3-6; Jer 31:33-34\nii) Moses hnenih thutiam mi cu sankhuk hrang asi loih tawpcin nei le dinhmun zir in a rak si.\ni) Jer 31:31 thukamthar cu thukamhlun kha thar ter mi a siih a kumkhua in a hmunmi thukam pehzawm nak asi.\nii) Thu khaikhin\na) Jer 31:34 sual ngaidamnak\nb) Jer 31:33, milai thinlung sungah ngan dingmi daan, Thlarau Thianghlim cencilhnak Jer 31:34 ( II Kor 3:3)\niii) Thukamthar cu a kumkhua hrangah kam mi asi Jer 31:36; Exo 36:28-38\na) Abraham thukam khal kha hmailam zoh in rak kam mi asi.\nb) Thukamthar cu Abraham hnenah kamcia mi a famkimnak asi.\nc) Thukamthar cu Abraham ihsin David hnenah kamcia mi thukam nawlhsal mi thawn a bang aw Jer 33:14-16; 20:26; Ez 37:21-28.\nd) Messianic thukam cu Jesu Khrih ah a famkim Dung 13.\niv) Thukamthar famkim dan:\na) Zesu Khrih in Thukamhlun le thar a famkim nak dingah ra in amah le amah a tarlang aw aw Lk 22:20; Mth 26:28; Mk 12:24; I Kor 11:25\nb) Zesu Khrih thihnak le thawhsalnak ihsin thukamthar cu a co tu ding pawl hnenah phuanzarh in a um Heb 9:15-18.\nv) Thukamthar sungah kawhhran a telnak\na) Thuthlunghlun sungah Pathian thukam pawl cu tisa Isreal pawl hnenih kammi vekin a lang nan, a tumtah taktak cu thlarau Isreal pawl hrangah asi sawn.\nb) Thukamhlun cun thukamthar a famkim ding kha a rak zoh ih Gentle miphun pawl an tel ding khal a rak sim cia Isa 49:6b; 42:16; 60:3; Mth 26:28; Mk 14:24.\nvi) Pathian in leitlun sual lak ihsin a kawhhran mi pawl cu Pathian thukam ro co tu an siih thlarau Isreal an rak si sawn.\nIII. KAWHHRAN LE PATHIAN LALRAM\nPathian lalram cu a thleng zo maw? Thleng zo le thleng hrih lo.\nLk 17:20; Mk 1:15; Mt 5:3 ah Pathian lalram thu thawn peh aw in Khrih ih ttongkam kan hmu thei.\n1) Pathian lalram a kawknak ah ttongkam a hman mi pawl\ni) Uknak ram-realm\nii) Uknak sung um mipi-people belonging to realm\niii) Thu neihnak/lalnak- royal authority kingship\niv) Pathian uknak lalram Mth 6:33; Mk 1:14,15; Lk 4:43 = Khrih lalram- Mth 13:41; 20:21 = Khrih le Pathian lalram- Eph 5:5 = David lalram Mk 11:10 = lalram Mth 8:12,1319 = vancung lalram Mth 3:2;4:17; 13:41. Hi bungcang pawl hin ttongkam dangdang a hmang nan an simmi a bang aw ttheh.\n2) Baibal in Pathiann lalram (kingdom of God) a ti mi cu uknak hmun le ram si sawn loin lalnak thuneihnak sawn asi. Curuangah Pathian lalram tiah Baibal in a sim tikah Pathian uknak thuneihnak sawn a sim duhnak asi. Thuthlunghlun milesa pawl cun Pathian lalram (uknak) cu a takin leitlun uknak vekin a thlen ding an rak hngak.\ni) Jesu Khrih in Pathian uknak (lalram) thu a rak zirh mi\nA dik lo mi Pathian lalram ruahdan: Pathian lalram a thleng tikah,\na) Leiltun thuneihnak hmuahhmuah a siatsuah thluh ding\nb) Pathian thuneihnak rak hmangtu leitlun lal le thu neitu pawl a siatsuah thluh ding\nc) Sual hmuahhmuah thianhlim in leitlun thilttha lo hmuahhmuah siatsuah thluh ding.\nKhrih in a simmi sawn cu:\na) Pathian lalram cu thuhruk asi\nb) Satan thuneihnak nehnak asi\nc) Satan uknak hnuai ihsin misual pawl kha suak tahratin Pathian lalnak hnuai ah nunter\nCuruangah Pathian uknak (lalram) cu a tu rori ah leitlunah zumtu pawl thinlungah a umih Pathian cu a lal. Khrih a rat sal hlan lo cu zumtu pawl thinlung sungah Pathian lalnak a umih satan in zumtu pawl nunah thuneihnak a nei nawn lo. Cuticun Khrih a ratsal tikah Pathian uknak (lalram) cu a takin a famkim leh ding.\na) Kawhhran cu Pathian lalram (uknak) asilo.\nb) Pathian thuneihnak/lalnak/lalram cun kawhhran cu a sersiam sawn asi.\nc) Kawhhran cu Pathian uknak theihpi tu le karhzai ter tu dingah hmanrua asi.\nd) Kawhhran cu Pathian uknak ih hmanrua ttha asi.\nMth 4:23; Mth 9:35; Mk 1:14;15; Dung 8:12; Dung 19:8; Dung 20:25.\nJesu Khrih leitlun a rat hmaisa lai ah Pathian lalram/thuneihnak cu amah zumtu pawl thinlung sungah a din zoih a ratsal tikah leitlun thuneihnak le lalnak pawl cu siatsuah in a kumkhua a hmunmi Pathian uknak lalram cu a din leh ding. Jesu Khrih in hi leitlunah rawng a bawl lai ah leitlun thuneknak neitu, Pathian ih raal pawl parah nehnak thu a rak phuang zo ih a ratsal tikah leitlun thuneihnak cu siatsuah in a kumkhua a hmunmi Pathian uknak lalram cu din asi ding.\n3) Jesu Khrih in nehnak thu a phuansuah mi cu a hnuailam vekin kan sim thei.\nSatan le a thiltitheinak, thim thuneihnak in milai parah a sebik a tuah thei mi cu thihnak asi. Thihnak cu Khrih thihnak le thawhsalnak in neh asi zo. Curuangah a tutiang milai cu an thi rero ko nan, zumtu pawl hrangah thih ttih ah khur rero ding an si nawn lo. II Tim 1:9. A tho sal mi Jesu Khrih parah thihnak in zianghman thu a nei nawn lo Rom 6:9. Nineta bikah thihnak cu siatsuah in a um ding. Jesu Khrih in raal neta bik a siatsuah dingmi cu thihnak asi I Kor 15:25-26. Jesu Khrih a ratsal tikah thihnak cun milai parah zianghman thu nei nawn lo dingin siatsuah asi ding.\nA thihnak le a thawhsalnak in Jesu Khrih in satan parah nehnak a phuang suak zo. Satan in hi leitlunah thuneihnak anei lai thotho nan zumtu pawl hrangah zianghman ttih ding a um nawn lo. Pathian in siannak a pek lo mi zianghman tuah thei mi a nei lo ih nineta bikah siatsuah asi leh ding. Heb 2:14-15; I Jn 3:8. Tikcu caan a tawp tikah siatsuah asi ding Thup 21:17. Pathian in zumtu cu satan kut sung ihsin zalennak a pe zo ih, Khrih a ratsal tikah satan ih hnaihnok thei lo dingin a kumkhua a famkim mi nun a neihter leh ding. Cuticun a tawpnak ah satan cu a kumkhua hrangin siatsuah a si leh ding.\nKhrih a thihnak le thawhsal nak in sual cu neh asi zo. Sikhal sehla sual cu leitlunah a um lai thotho. Asinan, zumtu pawl hrangah zianghman ttih ding a um lo. Ziangah tile Pathian in an sual a ngaidam zo ih sualnak ihsin runsuak nak khal a tiamkam asi. Sualman thihnak tlunah Pathian in nehnak a phuang zo. Rom 6:6,14. Tikcu caan a kim tikah sualnak cu siatsuah lellel asi leh ding. Thup 21:17.


Biden nih:Teinak a hmuh ah cun’China nih teinak a hmuh siko lai hi thinphang siko. – Onlinenungak\nBiden nih:Teinak a hmuh ah cun’China nih teinak a hmuh siko lai hi thinphang siko.\nBiden in nehnak a co asile, China in nehnak a co. Trump in nehnak a co asile, Leitlun in nehnak a co.”\n(If Biden Win , China Win. Donald J. Trump Win, World Win.)\nHihi US hrilawknak thuhla ah Myanmar mi pawlih comment pek tambik mi ti a si.American hrilawknak le Myanmar hrilawknak hi ni 5 lawng a karlak a hlaaw. Curuangah Biden le Trump ih zuamawknak le Suh Kyi in a tohkham kel a co sal ding hi leilungpi hrang thinlunglutza a si.\nHivek dinhmun a sinak cu American le Myanmar thuhla ah China a hrawlhawk veve ruangah a si. US ah Biden in nehnak a co asile US-China policy a danglam thluh sal dingih China hi a puarthau a luar sinsin dingah ruah a si.\nCuvekin Myanmar ah Suh Kyi in a tohkham kel a luah thei lo a si ahcun Myanmar hi China sal ah a lut thuk sinsin dingih ruah a si ve.\nZiangahtile, Myanmar hin China sal sinak ihsin suah zalen a tum laifang a siih US le India lam thawn pehtlaihnak nei tha dingih a zuam rero laifang a si. NLD in amah ten cozah a tuah thei lo hmanah tlangparmi party pawl thawn komaw in cozah a tuah dingih, Suh Kyi in a dinhmun kel a luah thei ding hi Myanmar ram China policy ihsin a talsuah theinak ding lamzin pakhat a si hrih.


A Siabik Dinhmun - Chinland Today Media\nMarch 23, 2010 11:50 pm·0 comments\nPathian in ka kekar kar khat tiangin a hmu, i hniksak asile sui vekih ka thianhlim kha a thei ding. – Job 23:10\n– Joshua 16-18\n– Luka 2:1-24\nKhuapi sung Bible tlawng pakhat ih ca ka zirhlai ah tlangleeng hngak phah ah dawr innpi ih rawl einak khaanpi sungah to in ca ka check phah ttheu. Nikhat cu ka coffee khuat ka bungter pang. Ka zal khaimi parah a bung ttheh.\nKhuapi tamsawn ahcun hnattuan baang ih cawlh caan ah cawlhnak hmun a si. Tuih ttum ka cawlh lai ah ka coffee bungtermi a nasatuk ih mi ih theih lo ttha a si lo. Ka kiang ih topa in aw ringpi’n, “Zoh a siatuk,’’ a ti.\nCu pa ih ttong cu a luantuk. Asinan, zokhal ih kan ttihmi cu: sumpai sungral, nu pi/pasal/faate ih thihsan, cancer natnak asilole harsatnak ton, le siatralnak dangdang pawl vun ruah men hman ah kan ttih cio a si.\nJob cabu hi zoh siabik a si ngaingai theimi a si. Sikhalsehla Job cun a neihsiah zate cemral ttheh le a natnak parah lungfimzet in Pathian thupitnak fiangte’n a hmu, “I hniksak asile sui vekin ka thiang ti a thei ding” (Job 23:10) a ti. Hih thufim ihsin man a neimi thu pahnih kan hmu thei: Pakhatnak ah kan ttihbikmi ihsin kan nuncan hniksaknak le thazaang cak sinnak a si thei. A dang pakhat cu, Pathian cun kan ttihnak ihsin thazaang cahnak le hnemnak in pe ding.\nPathian kaihnget aw. A siabik caan kan thlen hlanah kan ai-awh ah in tuah sak ding thu in tiam.\nPathian in tuarnak ihsin lungawinak in pe ttheu,\nSunralnak ihsin, ngahnak ah;\nThimnak le tleunak ni hmuahhmuah ah,\nKa Pa in dikzet in i hruai ti ka thei.\nA nungmi Pathian cun ttihphaannak a hloter ttheu.\nTaimak Suah Theinak Thazaang


Burma Ram Feh Dan Ding Part 70 - Chinland Today Media\nBurma Ram Feh Dan Ding Part 70\nBaptist Kohhran Kan Tuah That A Tul\nFalam Baptist biakinn pi tuah that a tul ka ti mi ah Christian Apuaih cun biakinn hnak in a sung ih member pawl tuahthat a tul sawn lo maw a run ti ih,ka lung a kim tuk.Hihi ngan ka tum zawk rero mi a si.Kan dung kum 2 lai tla ah ka ngan zo.\nTu ah Delhi ah a um ih,amah Saya Rev.Kap Thaun Thang ih i sim mi ka run ngan hmasa ding.Saya Kap cu kan dung kum 10-20 lak ah Falam ah a va tlawng ih,Aizawl ihsin.Cunah FBA hotu pakhat a va tong.Saya Kap cun Baptist ah ka rung lut ding ih,kohhran reform kan tuah tha ding a ti.Cupa FBA hotupa cun Saya Kap,tum duh aw hlah,Kan tithei cuang lo ding.Kei khal ka corrupt,hruaitu dang khal an corrupt a ti.\nBaptist kan timi ZBC Baptist,FBA Baptist hi kan dung kum 40 lai ah cun Falam mi ih 60% kan si ka ring.Tu-ah cun 40% kan um le kan um fang ding.Baptist ka si ruang ih hi cahram ngan ngam ka si.Cuvek in kan tla niam nan Baptist hi kohhran pakhat ah cun a tambik tho tho kan si ding.Baptist sang tu hi Falam mi ih 15% um an um ka ring lo.\nKan tlak niamnak san hi a mal bik ah 2 tal cu a si ding.1984 hrawng ihsin Baptist suahsan saya pawl ih Baptiat kohhran cu kohhran thi,piangtha do in ti rero kha tampi in kan thei lai ding.A diknak tampi a rak um.A sinan kohhran mi thlacam tu tam pi le saya hrek khat tan nan lak ruang ah Baptist kohhran cu a tlak siat lo ding in nan rak hum thei.\nPahnihnak ah cun kan ram economic a sia tikah pumcawm nak a tulih hi himi ruang ah saya tuan tum tampi in in suah san ih,kohran member tampi khal in in suah san.\nMizoram ah Presbeterian kohran leh Baptist pawl cu an that tuk ruang ah a caozah rori hman an khal thei.2008 ih election ( hrilawknak )tum hi Presbyterian kohhran ih a kiahruai that dan cu a thei tu pawl cun nan thei ko.\nLairam khal ah a tumbik a si lai mi Baptist kohhran hin Pathian thu ngai ngai ih mipi a kaihhruai ah cun kan ram a dam ding.Kohhran dang khal an hna a ngam ding ih an tha a tho ding..Pastor pawl le hruaitu pawl khal hi kan lo sawisel khal le nan theih thiam a tul.Politic ih ram kaihruai tum pawl khal kan thiam lonak ah cun insawisel ko uh,kan tuar thiam a tul ding.\nSaiha,Mizoram ah Mara Independent Church an ti maw si Mara kohhran ih kohran tum bik ah member 30,000 an um ih pastor 30 lawng an nei. Member 1000 ah pastor 1 lawng a um.An kohhran in an tlak niam phah cuang lo.Kan nih pastor pawl tla kan tam tuk a si lo maw.Kohhran upa pawl tla in kohhran hna tuan hi tampi kan sawn a tul lo maw si.\nMizoram khi leitlun dan ah cun an corrupt nasa zet.A sin nan an kohrhan tal cu a ding veng veng thei.An kohrhan tal tha lo sehla cun a siat dan ding a mak zet.Chin ram kan tuah that tum nak ah hin Pathian thu ih kan za te-i kan dik ih hna kan tuan that a tul thlang ding a si hi.


FMP le Siizung hnaṭuan ṭhenkhat in Isolation ward thianfainak an nei | Falam Online Media\nFMP le Siizung hnaṭuan ṭhenkhat in Isolation ward thianfainak an nei\nOctober 29, 2020 October 29, 2020 Ni Hnem Sung\t0 Comments\nFalam khua ṭhangsosin dingih cangvaihnak nei ringring tu Falam Mino Pawlkom cun Covid 19 pulhnat boruak lai khal ah Falam khuapi hrang ah ti`n October 29 zing ah Falam Siizungpi ih Isolation ward thianfainak an nei.\nSiibawipi Dr. Tluang Cung Thang tawlrelnak thawn Falam Siizung ih hnaṭuantu ṭhenkhat le FMP ṭuanvonei pawl cun Isolation ward cu zinglam nazi 9 luan hrawng in an thiamfai thok ih buaibainak um lo ten an ṭhehsuak zo thu theih a si.\nTualsung um mino pakhat cun “Falam pi Covid 19 lak ih thiangfia laite bat in cangvaihnak an nei. Dr. Tluang Cung Thang tawlrelnak in Falam Siizungpi Isolation ward cu FMP mino ṭuanvonei le Siizung hnaṭuan ṭhenkhat in an thianfai ih, tu ah an ṭhehfel zo a si. Isolation ward cu Falam ih Covid 19 mina 4 um nak kha a siih tu ahcun damcakten Siizung an suahsan zo.” a ti.\nFalam ah Covid 19 mina cem fai zo\nFalam khuasung ah Covid 19 mina 4 hmuhsuah a rak siih Siizung ah tuamhlawm an si hnu October 20, 27, 28 ni pawl ah cuih mina 4 cun damcakten Siizung an suahsan zo ruangah tufang ah Falam khuasung ah Covid 19 mina an um nawn lo a si.\nzuk:Falam Mino Pawlkom\n← Chin party na vote lole That na si ding in ti – Daw Tin Cuai\nElection hlan ah Falam Inn-hmun zem Camcawhfung zuuk ding…. →\nFalam, Lungpi Ciinthlak tlawng ih Quarantine luttu Midam sinak Capi pek, mah le umnak ciar ah tlungter\nFalam khuasung ah Tlawngkaitu pakhat hman um lo\nJune 1, 2021 Ni Hnem Sung 0


Tu Hnu Kum 10 Thlirnak - Chinland Today Media\nSeptember 14, 2012 5:37 am·3 comments\nUSA ih um mi, a hleice in Indian State sungih um Chin mi pawl zoh in hmailam kum 10 tikcu can ih kan dinhmun ding thlirnak hi neih a tha ve zet in ka thei. Mah hmuhban tawkte le tontehmi tete ihsin ruah khawm hnik sehla. Cozah le mipi karlak, sungkua, nu pa karlak, tlawngta pawl dinhmun le hnatuannak dinhmun pawl hi a hleice ngan hmaisak kan tum ding.\nTu kan dinhmun ahcun Indiana State sungah Chinmi zaten 6000 ihsin 7000 kar lak kan um dingah ruat sehla. Tu lai fanghi state dang ihsin ra cer le Malaysia, India lam ihsin ra thleng thawn mipi cu kan pung rero. Tu hnu kum 10 ahcun a malbik mipum 20,000 kan um dingah kei mah bulpak cun ka zum. Mipum 20,000 lakah cozah hnen ih vote pe theitu mi 10,000 cu a malbik kan kim thei ding. Himi mipum hi Falam mi lawng si loin Chinmi zaten huap a si.\nChinmi pawl cu a bur(Kawhhran) ih um khawm hi kan nunphung a si ruangah tu hnu kum 10 khalah a bur ih kan um hi kan thlah lo ding. A bur ih kan um ih kan tangrual thiam cun cozah hnen ihsin bawmnak khal kan ngah awl ding. Ziangah a bur ih um ruangah bawmnak kan ngah thei ding tih a sile cozah hril awk canah vote pakhat te ngah ding in heh le heh an zuam. A bur kan um thei cun dollar tampi ngen in vote cu zat kan lo pek ding ti tiang in cozah sawn kha kan kam ngam ding a si.\nDemocracy ramah democracy um tu dan hi kan Chinmi cun kan fiang ngaingai hrih lo nan tu hnu kum 10 ahcun 100 ah 80 cun kan fiang thluh ding. Mipi thu kan neih dan le kan dinhmun a bang awk zia kan fiang hmaisa khal thil tul mi a si bang in thu dik hawltu hrangah lamzin kau zet a um timi khal kan fiang ding ka duhsak zet. Cu tikah kan mah sung ih peng khat le peng khat parah kan buai/ hnaksik sawn ding timi hi a phan um zet mi thil pakhat a si. Cumi cun kan thansonak ding khamtu khal a si.\nTu hnu kum 10 ahcun nupa then aw ih a tam sinsin ding. Ram thangso ih um kan si bang in rual dawh a na, hnatuan a tul ding ih nupa karlak khal rualremten um a har zet ding. Nupa khal lak a buai cun sungkua thekdarh awknak hram a si. Nu le pa a dangdang ih kan um cun kan fate pawl khal an vak vai ding ih hngaktah fa khal an tam sinsin. Kham theih lomi mirang nun (living together) kan hmang sinsin ding ih nauhak tete naupai khal an tam vivo lai ding. Himi dinhmun pawl hi riahsiat za ngaingai a si. Ziangtin kan kham ding ih ziang tin kan zirh aw ding timi hi tu ihsin kan ruahtul bik mi khal a si.\nTu lai fanghi laimi inn lei kan tham vivo. Hna kan tuan thei ih bill pek kan huam aw zet lai. Nupa hnatuan khal kan tam zet. Sum suak sum lut zo in sumpai hmandan a thiamtu kan tam nan tu hnu rei lo ahcun sumlut zoh loin sumpai hman kan thiam zet thlang ding. Thil tha, thil mawi kan duh sinsin ding ih a bak in kan lei ciamco ding. Tu hnu kum hra ahcun leiba sam thei lo ruang ih inn lawnsak sal khal siar theih in kan um hnuaihni tlang ding tiah ruahnak ka nei.\nTu kum sungah Indianapolis tlawngkai zaten mi pum 1200 lenglo an si ih high school theh suaktu mi 80 lenglo an um. Tu hnu kum 10 ahcun high school thehtu a let a let in an tam ding. University kaitu khal an tam sinsin ding ih company tam sawnah Chinmi kan din hmun a nget ding. Hnatuan sang khal a ngahtu an tam sawn thlang ding. Asinan himi tlawngta lakah ramkhelh lam ih larsar cu kan suak thei hrih lo ding. Ramkhelhnak tiang kan lar ban ding cunt u hnu kum 20 tal kan um hrih a tul ding tiah ruahnak ka nei. USA rampi hi kan do ih kan lak a tul lo. Asinan kan umnak state le khua le ramah dinhmun hnget, cozah lam siseh company lam siseh kan ngah thei vivo cun kan phun le hnam, suahsemnak ram tiang in kan that hnempi ding a si.\nHimi dinhmun kan tlen tikah kan tanrual thiam locun kan miphun cu kan hlo sinsin in kam thekdarh sinsin ding. Ka fim ka thiam timi lungput kan neih vivo cun mahte tuahduhnak le hlawknak kan hawl ringring ding ih kan suahsemnak kan ram hrangah mi tha hnem khal kan si dah lo ding. Kan khua kan ram hrang ih mitha hnem kan si lo cun kan suahsemnak cu thangso loin a niam vivo lai ding.\nBy- Salai Mithli\non September 14, 2012 at 5:55 am\nKan Laimi cu thiltha le fimnak cangkannak tam zet zir ding kan nei nan,\ncu pawl hnakin sualralnak le atnak zir hi kan phur zawng a rak sisi.\nLaimi cu kan aa ciamci tuk lai e..\nf LalUk says:\non September 16, 2012 at 2:05 pm\nNa thlir fuh nasa… Sau deuh hrih sehla a poi lo nan..hehe\nca tha tak si ee.., nan, kn nih laimi cu kn thangso zik dekdo hmg ti awk zawn ah hotu then khat (titsaphoh) an um cing2 zel bawk si, CHIN kn za ten cu sim hlah.., Falam mi le saw vial te hman lgrual thei ta hlah, hotu tha ten kn neih hnget seh la cu.., kn thangso ve rero nan si lawm.


Khukbil Dingin Zuam - Chinland Today Media\nSeptember 29, 2009 11:02 am·0 comments\nEpafras in cibai a lo buk. Amah cu nan Pawl sungtel a si ih Khrih Jesuh riantu a si. A thinlung takte in nan hrangah thla a cam ringring; hngetzet ih nan din theinak ding, Khristian nun pitling nan neihnak ding, zumnak thu nan theih fiang theinak ding le Pathian Thu famkim ih nan thlun theinak dingah Pathian hnenah a dil. -Kolose 4:12\n– Isaiah 7-8\n– Efesa 2\nUS Senator ttuanvo a laak hlante ah John Ashcroft cu a innsang le rualpi pawl kha thlacam sak dingin a tong taa hngai. A kiang ih an khawm awklai ah a pa cu a tokham ihsin tho dingin a zuam rero kha a hmu. A pa cu mi damtuk lo a si ruangah Ashcroft in, “A poi lo ka pa, thla i cam sak dingah na din fekfek a ttul lo,” tiah a ti. A pa in, “Ding dingah ka zuam reromi a si lo, khukbil dingin ka zuam reromi a si sawn” a ti.\nHimi in zumtu dang hrangih thlacam sak dingah thazaang suah a ttul zia i mangter. Paul in Epafras thu hiti’n a ngan: Amah cu nan sungtel a si ih Khrih Jesuh riantu a si. A thinlung tak tein nan hrangah thla a cam ringring; hngetzet ih nan din theinak dingah le Khristian nunlam ah pitling nan sinak dingah, nan zumnak thu nan theih fiang theinak dingah le A thu famkim in nan thlun theinak dingah Pathian hnenah a dil ttheu a si (Kol.4:12) a ti. Thinlung takte in timi Greek ttong hin buan zuam awknak ah neh ding rori in natnak tuar tahrat in ttan an laakmi khi a sawhkhih.\nKannih teh Epafras vekin kan duhdawt mi pawl hrangah thinlung takte in thlacam kan zuam ve maw?\nA thianghlim le a sunglawimi hnattuan a um,\nHmunkip ah hnattuantu pawl a ttul;\nA saangbikmi hnattuan a si,\nCumi cu thlacam hnattuan hi a si.\nMidang hrang thlacam cu nunnak ih hnattuan taktak a si.


Khuaruah Har Thilcang, Thih Caan A Rak Phak Lo Hin Cun – The Chinlung Post\nNovember 22, 2020 admin Local News 0\nMimung hi Pathian kut tang ah khau sa mi kan si i a mah nih a caan zaa ti lo hin minung nunnak liam hi a fawi te lo, tutan ah khua ruah har ngai mi thil pakhat kan hmuh, Novenver 21 ah khan Thailand ram ah motor pakhat cu ruah fak ngai in a sur lio ah a thli cu motor a tli cuahmah ko mi cu ruah lo pin lamnal tuk caah a tlu i thing kung ngai pakhat cu a pah,\nmah motor cu a zei hmamh lak awl tlak lo in a rawk dih, a si nain a chung i a um miinung cu pakhat te hmanh fak tuk in aikhawng lo.fiang deuh in rel,”Thihni a kim lo tik ahcun:Thailand ah November 21 ahkhan ruahsur lamzin nal ah mawtaw pakhat a tawlh ih mawtaw cun thingkung a pah. Mawtaw siat dan cu zukih kan hmuh vek a si.\nKhitluk in mawtaw a siat nan mawtaw mawngtu in pem fate a nei ti lo cu zianghman a siatsuahaw lo ti a si. A mawtaw a tawlhih thingkung pakhat a pahkiak hnuah thingkung dang a vung pahbet mi a si.Ziangruangah thi loin hivek vanthatnak na tong timi an suh tikah ”Phungki zuk ka orhih mawtaw sungih a dang pakhat ka thlaih ruangah si ding” tiah a sawn.\nMawtaw mawng tu a thi lo le hriamhma besia ih a ngah lo cu Rescue team hleiah a hmutu hmuahhmuah an mangbang.A thih ni a kim hrih lo maw, phungkyi lem a orh ruangah si pei?


Beginner Vek Rori Kan Si Ko – Mabppe – Times Of Chinland\nPSG hmaitlan Mbappe cun Ligue round 32nak ih Lille an neh lo hnu ah PSG lehdan cu Beginner vek rori a si thu a rel.Ligue 1 round 32nak hrang table 2nak ih um Lille in hmaihruaitu PSG an rak mikhual ih 5-1 in an rak sop neknek.Puai theh ah PSG hmaitlan Mbappe cu an lehdan ah a lungawi lo tuk ih beginner vek an si thu a auhsuahpi.\nLille le PSG puai ah PSG in nehnak co sehla Ligue 1 champion thlang ding an sinan,an duai ruangah an champion thei hrih lo ih neta puai ah nehnak an co asile champion thlang ding.\nMbappe cun ,”Goal 3,4 ,5 lai ih duai cu mawi lo tuk rori a si ih thilthleng theu men ti a theih lo.Lille hi team thazet an si ih mipi an neih that tlunah Bualrawn mawizet nei khal an si.Asinan,khavek lawmmam ih kan lek se ding cu a si hrimhrim lo, bulpak cio khal in tha zetih lek ding kan si.\n“Kanmai ti dik lo a si ih kan remthat awk lohli a tul.Bawhlung timi cu Bualrawn sungih lek a si bangin tui tum cu begineer vek rori in kan lek.Nithum ni ah puai kan nei sal ih kan duai a thiang nawn lo bangin tha zeih timtuahnak kan neih a tul ding a si,” a ti.\nEurope Top 5 League Sungih Team Mankhung


ISIS Pawl An Chuak Than Cang, Sianginn Hngakchia Minung 400 Hrawng An Tlaih Mah Cang Hna – Chin 11 News\nISIS Pawl An Chuak Than Cang, Sianginn Hngakchia Minung 400 Hrawng An Tlaih Mah Cang Hna\nPosted By: Chin News December 13, 2020\nVawlei cung misual hriamtlai phu ah tihnung bik a si mi le vawlei cung ram pical vialte ti awk tluk nih an doh lengmang mi hna ISIS ralhrang pawl an chuak than cang I Nigeria ram ah hngakchia tamtlak an tlaih than cang hna tiah thawng theih a si.\nHi thawngpang hi Falam holh in an leh mi a si I Chin Knowledge Media nih an page ah an rak tarlangh mi a si. Falam holh hi cu Hakha holh he zei ngaingai dannak a ngeih lemlo caah Falam holh in a tanglei ah ka rak chiah ve top ko lai.\nNigeria ram ah ISIS misual pawl acang vai lala\nDecember 11 zan ah hriamhrei keng mi sual pawlin Ket-sina pengsung ummi tlawng pakhat cu an luh hnawh ih tlawngta nauhak minung (400) lenglo an kai. An kaih can hi 9:40 hrawng asi. Hi Tlawng in ah hin mi 800 hrawng tlawng kai an um ih Bokoharam hriamkai pawl cun minung hrek khat tluk minung(400) rori an hruai hloh tin tuanvo neitu Police pakhat in asim. Cun hi thil tleng hi arang thei bik ih hmalak ding asi tin cazah lam thawn khawm awk nakah anrel hngal.\n2014 kum khalah Bokoharam hriamkai pawlin Tlawng inn pakhat an rak luhhcilh ih minung (276) an rak kai. An kaih mi lak ih nunau minung (112) cu an thi maw nung ti khal theih nawn loin an hlo ral ta asi. Cun kan dung thla lam khal ih kan than aw zo vek in’ hi misual pawl in lothlo mi minung 40 lenglo raptlak zet ih rak that tu khal ansi. USA president Trump atlin lo cun misual pawl an pung zutzo ding abang.\nRef – O media\nCredit: Chin Knowledge Media